title: Psykiatrinen sairaala

text: Mielisairaaloihin päädyttiin joskus melko sattumanvaraisesti. Jos kunnan köyhäintalo oli täynnä, ihmisiä voitiin lähettää toisiin laitoksiin, kuten mielisairaalaan. Mielenterveyshäiriöitä sairastavien ja köyhien lisäksi potilaissa oli rikoksen tehneitä, Karjalan evakoita ja venäläisiä.


title: Psykiatrinen sairaala

text: Vuoden 1953 lain nojalla pakkohoitoon määrättiin myös väärin perustein ja jopa taloudellisista syistä, koska mielisairaalain hoitomaksut olivat alhaisemmat kuin alkoholistihuoltoloissa, työlaitoksissa tai vajaamielislaitoksissa. Mielisairaaloihin toimitettiin pakkopäätöksillä alkoholisteja, jotka olisivat kuuluneet PAV-lakien piiriin, vajaamielisiksi kutsuttuja kehitysvammaisia, joita ei saatu vajaamielislaitoksiin sekä vanhoja ihmisiä, olisivat tarvinneet ennen kaikkea ruumiillisen tutkimuksen.


title: Psykiatrinen sairaala

text: Mielisairaaloihin suljettiin myös lapsia. Ainakin vielä vuonna 1955 kehitysvammaisia lapsia asutettiin vanhainkoteihin ja mielisairaaloihin, mitä kehitysvammalaitos Rinnekodin johtaja Aino Miettinen arvosteli.


title: Psykiatrinen sairaala

text: Eräs lapsena huostaanotetuksi joutunut mies on kertonut, kuinka hänet 1960-luvulla alle 10-vuotiaana siirrettiin vanhempien avioeron vuoksi kotoa ensin sijaiskotiin. Koulussa havaitun levottomuuden ja poissaolojen vuoksi hänet siirrettiin edelleen lastenkotiin, josta keskussairaalan lastenpsykiatriselle osastolle, josta karkaamisen eli "tunne-elämän epävakaisuuden" vuoksi mielisairaalan aikuisten suljetulle osastolle. Suljetulla osastolla pidettiin vakavia rikoksia tehneitä potilaita. Osaston aikuiset miehet hyväksikäyttivät poikaa seksuaalisesti. Lisäksi lapselle annettiin valtavia määriä erilaisia psyykenlääkkeitä pillereinä ja pistoksina. Lopulta hänet siirrettiin Pernasaaren koulukotiin, koska pelättiin, että hänet voidaan mielisairaalassa tappaa. Mielisairaalan aiheuttama traumatisoituminen ilmeni tunteja kestävinä pelko- ja tuskatiloina, mutta hän ei saanut missään vaiheessa terapiaa.


title: Psykiatrinen sairaala

text: Avohoitopalveluja ei kyetty järjestämään riittävästi, joten tuhansia tuen tarpeessa olevia ihmisiä jäi ilman tarvitsemaansa hoitoa. Sen vuoksi psykiatrisia sairaalapaikkoja suunniteltiin Suomessa avattavan lisää, vaikka Euroopassa ja muualla maailmassa suuntauksena oli avopalveluiden kehittäminen.


title: Psykiatrinen sairaala

text: Vuonna 2010 Suomen mielisairaaloissa oli hieman yli 4 000 potilaspaikkaa. THL:n vuoden 2009 suunnitelman mukaan määrä oli tarkoitus laskea 3000:een paikkaan.


title: Psykiatrinen sairaala

text: Toukokuussa 2011 oikeusasiamies Petri Jääskeläiselle selvisi, että kuopiolaisessa Niuvaniemen sairaalassa oli suljettu asiakkaita vuosien ja kuukausien ajaksi eristyshuoneeseen. Eristys ei ollut täysin jatkuvakestoista. Eristyksissä asiakkaat pakotettiin laittomasti olemaan alasti tai alusvaatteisillaan. Mielenterveyslain mukaan eristyksessä tulee olla soveltuva vaatetus. Pisimpään yhä eristettynä "hoidossa" oleva henkilö oli vuonna 2011 ollut eristyshuoneessa yksin 54 vuotta ja 2 kuukautta. Hän teki vuonna 1955 jonkin jonkin rikoksen, minkä jälkeen hänet oli rangaistuksena viety Niuvaniemen eristyshuoneeseen. Oikeusasiamies ei raportissaan kertonut enempää hänestä; millä oikeutuksella häntä pidetään vangittuna loppuelämäkseen tai siitä onko hän yhä eristettynä tai "hoidettavana". Eristettyjen ei annettu pitää kännykkää, lehtiä tai muita oloaan helpottavia tavaroita, vaikka heillä on oikeus siihen.


title: Psykiatrinen sairaala

text: Niuvaniemen sairaala oli myös ostanut vuodesta 2002 lähtien turvallisuuspalveluja (vartijoita) yksityiseltä yritykseltä, minkä laillisuus määrättiin selvittämään. Sairaala oli tehnyt kaikille erään osaston 25 potilaalle laittoman henkilötarkastuksen (vaatteet päällä) ja potilaiden oikeuksia oli rajoitettu koko osastoa koskevilla ohjeilla, vaikka ihmisiä tulee kohdella yksilöinä. Henkilöntarkastusten syitä ei oltu kirjattu ylös, vaan ne oli tehty mielivaltaisesti. Asiakkaat eivät saaneet valittaa siitä, että hoitajat olivat vieneet heidän kännykkänsä tai rajoittaneet heidän yhteydenpitoaan muihin ihmisiin. Asiakkaiden piti laittomasti pyytää erillistä lupaa siihen, että he saisivat liikkua vapaasti sairaalan alueella, pitää omaisuuttaan hallussaan tai vastaanottaa vieraita. Oikeusasiamies huomasi selvitettävää myös siinä, miten kehitysvammaisia nuoria asiakkaita sairaalassa kohdeltiin.


title: Psykiatrinen sairaala

text: Suomessa toteutettiin vuonna 2010 eniten Euroopassa pakkohoitopäätöksiä. Heinäkuussa 2012 Euroopan ihmisoikeustuomioistuin (EIT) tuomitsi Suomen ihmisoikeusloukkauksesta, koska erään potilaan pakkohoidon jatkamiseen ei ollut pyydetty ulkopuolisen lääkärin arviota. Syyskuussa 2012 Suomen korkein hallinto-oikeus (KHO) puolusti päätöksellään suomalaista käytäntöä vastoin EIT:n tulkintaa. Ristiriidan selvittämiseksi Kataisen hallitus pyysi ihmisoikeustuomioistuinta käsittelemään uudestaan Suomelle antamansa langettavan päätöksen, mutta se ei nähnyt syytä käsitellä asiaa uudelleen. Oikeustieteilijöiden mukaan tämä tarkoittaa, että Suomessa päätöksiä jatkaa pakkohoidoa on vuosikausia tehty ihmisoikeuksista piittaamatta.


title: Psykiatrinen sairaala

text: Lakiasiantuntija Jyrki Virolaisen mukaan on iso ongelma, että pakkohoidosta päättävän hallinto-oikeuden psykiatri perehtyy potilaan tilaan vain asiakirjojen perusteella ilman että tutkii itse potilasta. Hänen mukaansa mielenterveyslakia olisi jouduttu muuttamaan, jos KHO olisi taipunut, mistä olisi seurannut kunnille ja valtiolle lisäkustannuksia.


title: Psykiatrinen sairaala

text: Psykoottisesti oireilevien vankien määrä kahdeksankertaistui Suomen vankiloissa vuodesta 2005 (19 vankia) vuoteen 2015 (151 vankia). Tutkijoiden mukaan syynä on se, että valtio vähentää mielisairaalapaikkoja, ja että oikeus määräsi mielentilatutkimuksia vuonna 2015 puolet vähemmän (noin 100 tutkimusta) kuin vuonna 2005 (200 tutkimusta). Syyntakeettomuuden selvittämättä jättäminen johtuu siitä, että valtio säästää, sillä yksi mielentilatutkimus maksaa keskimäärin 20 000 euroa.


title: Psykiatrinen sairaala

text: Vuonna 2016 poliisi alkoi selvittää väärinkäytöksiä, joita oli tapahtunut vuosina 2009−2015 Turun kaupunginsairaalan suljetuilla psykiatrisilla osastoilla. Potilaita oli pahoinpidelty, lääkitty tajuttomiksi ja nöyryytetty. Potilaiden hoidosta puuttuivat tavoitteet ja suunnitelmat, eikä heillä ollut varsinaisesti hoito-suhdetta omahoitajaansa.


title: Psykiatrinen sairaala

text: Toisen sairaalan yhteydessä


title: FN FNC

text: FN FNC ("Fabrique Nationale Carabine") on belgialaisen Fabrique Nationale de Herstal -asetehtaan vuonna 1976 suunnittelema, 5.56 x 45 mm NATO -kaliiperinen, kaasumäntätoiminen rynnäkkökivääri.


title: FN FNC

text: FNC on Belgian puolustusvoimien lisäksi käytössä lisenssivalmisteisena Ruotsissa Bofors Ak 5 - ja Indonesiassa Pindad SS-1 -nimikkeellä.


title: Väliletto

text: Väliletto on saari Perämeressä Kellon kaupunginosassa Oulun edustalla noin kymmenen kilometrin päässä mantereelta. Lähimmät saaret ovat Kattilankalla ja Kintasletto.


title: Väliletto

text: Kasvistoltaan Väliletto on monipuolinen saari. Sen lakiosia peittää pihlajia kasvava keto, länsipäässä on katajikkoa ja joitakin mäntyjä. Saarella esiintyviin harvinaisiin kasveihin kuuluvat poimuhierakka, suomenhierakka ja nelilehtikuusi. Linnusto on runsas, käsittäen harvinaisempia lintulajeja kuten lapasotka, pilkkasiipi, sirrit, tyllit, vesipääsky, ristisorsa, sekä runsaasti esiintyviä lintulajeja naurulokki, lapintiira, selkälokki ja kalatiira.


title: Väliletto

text: Saari on merkittävä uhanalaisten lintujen ja lintuyhdyskuntien pesimäpaikka sekä Perämeren merkittävimpiä linnustokohteita.


title: Trainspotting

text: Trainspotting on Danny Boylen ohjaama, Irvine Welshin samannimiseen kirjaan perustuva elokuva, jossa Ewan McGregorin näyttelemä Mark Renton yrittää päästä eroon heroiiniriippuvuudestaan. Elokuvan tapahtumat sijoittuvat Edinburghiin, joskin kaikki sisäkohtaukset ja osa ulkokohtauksista on todellisuudessa kuvattu Glasgow'n kaupungissa.


title: Trainspotting

text: "Trainspotting" voitti BAFTA-palkinnon parhaasta käsikirjoituksesta ja oli Oscar-ehdokas parhaasta toisen tekstiin perustuvasta käsikirjoituksesta. Elokuvan on käsikirjoittanut John Hodge.


title: Trainspotting

text: Vuonna 1999 British Film Instituten kyselyssä "Trainspotting" äänestettiin kaikkien aikojen kymmenenneksi parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista.


title: Trainspotting

text: Elokuvalle tehtiin "T2 Trainspotting" -niminen jatko-osa, joka sai ensi-iltansa Isossa-Britanniassa 27. tammikuuta ja Suomessa 17. helmikuuta 2017.


title: Kintasletto

text: Kintasletto on saari Perämerellä Oulun edustalla noin kymmenen kilometrin päässä mantereesta. Lähimmät saaret ovat Kattilankalla ja Väliletto.


title: Kintasletto

text: Kintasletto on melko korkea kivikko- ja hietikkosaari. Saaren lakiosa on puuton ja hietikkoinen, muualla kasvaa pihlajia ja mäntyjä. Yleisimpänä kasveina esiintyvät suola-arho sekä rannoilla kasvava järviruoko.


title: Kintasletto

text: Saari on merkittävä uhanalaisten lintujen ja lintuyhdyskuntien pesimäpaikka sekä Perämeren merkittävimpiä linnustokohteita. Linnusto on runsas, ja lintulajeihin kuuluvat harmaalokki, selkälokki ja merihanhi sekä harvinaisena lajina alli.


title: Perttu Lindgren

text: Perttu Lindgren (s. 26. elokuuta 1987 Tampere) on suomalainen jääkiekkoilija, joka on pelannut kaudesta 2013–2014 lähtien NLA:n HC Davosin joukkueessa.


title: Perttu Lindgren

text: Lindgren teki SM-liiga-debyyttinsä kaudella 2004–2005, jolloin pääsi pelaamaan kaksi peliä. Samana kautena Lindgren johdatti Ilveksen A-nuorten SM-kultaan tehden pudotuspeleissä uuden piste-ennätyksen sivuttaen Hermanni Vidmanin ennätyksen kaudelta 1999–2000. Dallas Stars varasi Lindgrenin NHL:ään varaustilaisuuden kolmannella kierroksella (numerolla 75) kesällä 2005.


title: Perttu Lindgren

text: Kaudella 2005–2006 Lindgren teki läpimurtonsa junioritasolta aikuisten sarjaan. Hän oli runkosarjan päätteeksi tulokkaiden pistepörssin ykkönen saldolla 13+24 ja voitti Jarmo Wasama -muistopalkinnon vuoden tulokkaana. Kesällä 2006 Lindgren teki kolmen vuoden tulokassopimuksen Starsin kanssa ja kävikin jo seuraavan kauden alussa Dallasin harjoitusleirillä, mutta palasi Ilvekseen vielä kaudeksi.


title: Perttu Lindgren

text: Kauden 2006–2007 Lindgren pelasi vielä Ilveksessä tehden yhteensä 26 pistettä 43 ottelussa. Pisteistä 4 oli maaleja. Vaikka tahti hiipuikin hieman, Lindgren siirtyi Dallas Starsin farmijoukkueeseen Iowa Stars kehittymään NHL:ää varten. Hän pelasi samassa seurassa kaudella 2007–2008.


title: Perttu Lindgren

text: 30.9.2008 julkistettiin kauden 2008–2009 kattava sopimus Rauman Lukon kanssa. Lukko-kauden jälkeen Lindgren palasi Dallas Starsin organisaatioon kaudeksi 2009–2010. Hän pelasi suurimman osan kaudesta Dallasin farmijoukkueessa Texas Starsissa, mutta debytoi Starsin NHL-joukkueessa 19. lokakuuta 2009 ja sai jääaikaa 8,33 minuuttia. Kaudeksi 2010–2011 Lindgren palasi jälleen Lukkoon ja voitti runkosarjan pistepörssin tehoilla 23+43=66 pistettä. Lukko voitti keväällä myös SM-pronssia. Seuraavalla kaudella Lindgren teki 51 runkosarja- ja pudotuspeliottelussa 40 pistettä.


title: Perttu Lindgren

text:
Toukokuussa 2012 hän solmi kaksivuotisen sopimuksen KHL-joukkue Atlantin kanssa, kauden etetessä Lindgren sai potkut Atlantista ja siirtyi sen jälkeen Amur Habarovskiin.
Seuransa ei selviytynyt pudotuspelikieroksille saakka joten seuran johto purki Lindgren sopimuksen.
Tämän jälkeen Lindgren on pelannut kaudesta 2013–2014 lähtien Sveitsin liigan HC Davosissa.. Lindgrenin sopimus Davosin kanssa päättyy tällä erää keväällä 2021.


title: Perttu Lindgren

text: Maajoukkueessa Lindgren debytoi Karjalaturnauksessa marraskuussa 2010. Sitä ennen Lindgren on esiintynyt jokaisessa ikävuosimaajoukkueessa. Tammikuussa 2006 hän oli voittamassa alle 20-vuotiaiden MM-kisoissa pronssia.


title: Kenneth Hite

text: Kenneth Hite (s. 15. syyskuuta 1965) on yhdysvaltalainen kirjailija, kolumnisti ja roolipelisuunnittelija. Hän on työskennellyt pitkään roolipelialalla ja salaliittoteorioiden asiantuntija.


title: Kenneth Hite

text: Kenneth Hite syntyi Tulsan kaupungissa, Oklahomassa, ja kävi koulua vuosina 1979–1983 Bishop McGuinness High Schoolissa, Oklahoma Cityssä. Vuonna 1983 hän aloitti opinnot East Central Universityssa ja vuodesta 1988 Chicagon yliopistossa. Hite valmistui kandidaatiksi pääaineenaan kartografiaa ja maisteriksi 1990 pääaineenaan kansainvälinen politiikka. Hän asuu Chicagossa.


title: Kenneth Hite

text: Vuodesta 1981 lähtien Hite on kirjoittanut pelejä ja tehnyt sitä työkseen vuodesta 1995 asti. Hän ollut kirjoittamassa ja toimittamassa lukuisia roolipelikirjoja. Merkittävimpiä ovat "GURPS"-lähdekirjat, "in" lisäosat, Last Unicorn Gamesin "Star Trek RPG", "Unknown Armies" ja Mongoose Publishingin "RuneQuest" (2006). Hite oli Ropeconin kunniavieraana 2006.


title: Kenneth Hite

text: Hite kirjoittaa ”Suppressed Transmission” -kolumnia "Pyramid"-lehteen. Hänen aikaisempia kolumnejaan on koottu yhteen kokoelmiksi "Suppressed Transmission: The First Broadcast" ja "Suppressed Transmission 2: The Second Broadcast", mikä on osoitus hänen kolumniensa arvostuksesta. Lisäksi Hiten kirjoittama ”Out of the Box” -kolumni on ilmestynyt "GamingReport"-sivustolla.


title: Zodiac Killer

text: Zodiac Killer on tuntematon sarjamurhaaja joka toimi Pohjois-Kaliforniassa 1960-luvun lopulla. Väkivaltarikostensa lisäksi Zodiac lähetti 1970-luvun alkuvuosina sanomalehdille lukuisia kirjeitä ja kryptogrammeja. Tapaus on edelleen avoin useissa poliisilaitoksissa sekä Kalifornian oikeusministeriössä.


title: Zodiac Killer

text: San Franciscon poliisi tarkisti sarjamurhaajaa etsiessään yli 2 500 henkilöä. Riittävän todistusaineiston puuttumisen vuoksi yhtäkään vastaan ei nostettu syytettä. Ajan verraten kehittymätön rikostutkinta sekä huono viestintä eri poliisilaitosten välillä on saattanut osaltaan mahdollistaa sen että varsinainen tekijä on päästetty menemään vaikka häntä olisikin kuulusteltu.


title: Zodiac Killer

text:
Zodiacin tiedetään varmuudella tappaneen viisi ihmistä San Franciscon lahden ympäristössä Napa Valleyssa, Beniciassa ja Vallejossa joulukuun 1968 ja lokakuun 1969 välisenä aikana. Uhrit olivat iältään 16–29-vuotiaita miehiä ja naisia. Surmattujen lisäksi kaksi uhreista jäi eloon. Myös viiden muun murhan tai katoamistapauksen epäillään liittyvän samaan tekijään.
Zodiac iski todistetusti neljä kertaa Pohjois-Kaliforniassa joulukuun 20. päivä 1968 ja lokakuun 10. päivä 1969 välisenä aikana surmaten viisi ja haavoittaen kaksi ihmistä. Kolme hyökkäyksistä suoritettiin ampuma-aseella ja yksi veitsellä.


title: Zodiac Killer

text: Joulukuun 20. 1968 kello 23.14–23.20 Zodiac ampui .22-kaliiberisella puoliautomaattisella pistoolilla 16-vuotiaan Betty Lou Jensenin ja hänen 17-vuotiaan opiskelijatoverinsa David Arthur Faradayn heidän istuessaan parkeeratussa autossa maaseututien levennyksessä Lake Herman Roadilla Benician ja Vallejon paikkakuntien rajalla. Tekijä ampui Faradayta päähän lähietäisyydeltä; Jensen ehti paeta kauemmas mutta sai viisi luotia selkäänsä. Hälytysajoneuvojen saapuessa Faraday oli elossa, Jensen kuollut. Uhreille ei oltu tehty seksuaalista väkivaltaa eikä heitä oltu ryöstetty. Tutkijat keräsivät rikospaikalta yhteensä 10 hylsyä, mutta löysivät vain kahdeksan luotia. Täten voidaan pitää mahdollisena että tekijä on ampunut kaksi varoituslaukausta määrittämättömään suuntaan. Ulkopuolisia sormenjälkiä ei saatu.


title: Zodiac Killer

text: Varsinaisella surmatyöllä ei ole todistajia, mutta tapahtuma-aikaan tiellä liikkuneiden autoilijoiden mukaan levikkeellä on Faradayn auton lisäksi nähty mahdollisesti vaalea, 60-luvun alkupuolen Chevrolet Impala.


title: Zodiac Killer

text: Heinäkuun 4. ja 5. välisenä iltana 1969 Michael Renault Mageau (19) ja Darlene Elizabeth Ferrin (22) joutuivat Zodiacin hyökkäyksen kohteiksi puistoalueella, Blue Rock Springs Parkin parkkipaikalla Vallejossa. Tappaja avasi tulen varoittamatta. Ferrin menehtyi sairaalassa. Vakavista vammoistaan huolimatta Mageau selvisi ja kykeni kuvailemaan tapahtumia poliisille. Mageaun mukaan ampuja pysäköi Ferrinin auton taakse, lähestyi kaksikkoa voimakas taskulamppu kädessään ja alkoi tulittaa sisälle auton avoimesta matkustajanpuoleisesta ikkunasta. Tekijällä oli vaalea pompadour-tyylisesti kammattu tukka ja pyöreä, muttei lihava ulkomuoto. Mageau arvioi hänen olleen 26–30 vuotias. Ampumisen jälkeen tekijä poistui autolleen ja ajoi hitaasti ulos alueelta. Tekijän auto muistutti ulkomuodoltaan ja väriltään Ferrinin 1963 mallia olevaa kaksiovista ruskeaa Chevrolet Corvairia.


title: Zodiac Killer

text: Kello 00.40, eli noin 40 minuuttia ammuskelun jälkeen tekijä soitti julkisesta puhelinkopista Vallejon poliisille, sanoen:


title: Zodiac Killer

text: Puheluun vastannut päivystäjä Nancy Slover on kuvaillut soittajan ääntä monotoniseksi ja on vahvasti sitä mieltä että tämä on lukenut sanansa suoraan paperilta. Mies ei vaikuttanut päihtyneeltä, mutta lausui hyvästit pelottelevalla äänensävyllä. Rikospaikalta kerättiin yhteensä yhdeksän Winchester Western -merkkistä 9 mm puoliautomaattipistoolin hylsyä, mutta tutkijoiden mukaan on mahdollista, että laukauksia on ollut enemmän.


title: Zodiac Killer

text: Darlene Ferrinillä oli laaja ystäväpiiri ja tutkimuksissa Vallejon poliisi keskittyikin aluksi henkilöihin jotka olivat tunteneet Darlenen. Sekä Ferrinin sisar että lastenvahti kertoivat tutkijoille miehestä, jota Darlene vaikutti pelänneen. Vihjeet eivät kuitenkaan ole johtaneet tekijän jäljille.


title: Zodiac Killer

text: Syyskuun 27. 1969 Bryan Calvin Hartnell (20) ja Cecelia Ann Shepard (22) olivat piknikillä Berryessajärvellä () Napan piirikunnassa joutuessaan puukotuksen uhreiksi puoli seitsemän aikaan illalla. Tummansiniseen tuulitakkiin ja tummiin housuihin pukeutunut hyökkääjä oli peittänyt kasvonsa hupulla jonka rintaan oli huolellisesti ommeltu jo kirjeissä aiemmin esiintynyt Zodiac-symboli. Silmänreikien kohdalle mies oli kiinnittänyt klipsillä toimivat aurinkolasit. Hän kertoi olevansa vankikarkuri ja haluavansa Hartnellin auton avaimet. Uhaten paria aseella, hyökkääjä kehotti Shepardia sitomaan Hartnellin kädet mukanaan tuomalla pyykkinarulla, jonka jälkeen hän sitoi vielä Shepardin. Tämän jälkeen hyökkääjä puukotti molempia uhreja selkään ja keskivartaloon useita kertoja pitkällä veitsellä. Ennen menehtymistään Cecelia Shepard arvioi puukottajan painoksi 85–90 kiloa ja pituudeksi 180 cm. Bryan Hartnell piti hyökkääjää äänen perusteella alle 30-vuotiaana ja kertoi tällä olleen lievä korostus. Hupun reiästä Bryan oli nähnyt tukon ruskeita kiharia hiuksia. Puukotuksen jälkeen tekijä kirjoitti lähelle pysäköidyn Hartnellin auton oveen Zodiac-symbolin ja edellisten surmien päivämäärät. Kello 19.40 samana iltana Napan poliisilaitos vastaanotti läheisestä puhelinkopista soitetun puhelun:


title: Zodiac Killer

text: Rikospaikalta löydettiin koon 43 kengänjälkiä, jotka tutkinta jäljitti Yhdysvaltojen puolustusvoimissa käytettyihin ja armeijan kaupoista erikoisluvalla ostettavissa oleviin Wingwalker-saappaisiin. Myös Bryan Hartnellin auton taakse parkeeratusta ajoneuvosta saatiin renkaanjäljet. Ne osoittivat tekijän luultavimmin käyttäneen autoa, jonka renkaat olivat eri paria ja hyvin kuluneet. Tutkijat ottivat sormenjäljet myös puhelimesta, jota Zodiac oli käyttänyt ottaessaan yhteyttä Napan poliisiin.


title: Zodiac Killer

text: Aiemmin samana päivänä järvellä aurinkoa ottaneet naiset kertoivat poliisille nähneensä tummiin pukeutuneen miehen, joka oli pysäköinyt heidän autonsa taakse ja seurannut heitä alas rannalle. Miestä kuvailtiin hieman alle 30-vuotiaaksi, ruumiinrakenteeltaan tukevaksi, hänellä oli tummat hiukset, ja hän ontui lievästi kävellessään. Myös rannalla ollut mies ja hänen poikansa ilmoittivat nähneensä naisten kuvausta vastaavan miehen. Tuntemattomasta miehestä tehtiin piirros.


title: Zodiac Killer

text: Lokakuun 11. 1969 taksinkuljettaja Paul Lee Stine (29) murhattiin oikeanpuoleisen korvan viereen ammutulla laukauksella autossaan San Franciscon yläluokkaisessa Presidio Heightsin kaupunginosassa. Tekijä käytti 9 mm puoliautomaattipistoolia.


title: Zodiac Killer

text: Läheisessä talossa asuneet nuoret huomasivat Washington- ja Cherry-katujen sivuun pysähtyneen taksin, jonka matkustaja näytti kumartuneen lyyhistyneen kuljettajan ylle ja soittivat välittömästi poliisille. Partion saapuessa nuoret antoivat kuvauksen tekijästä sekä osoittivat suunnan, jonne hän oli poistunut jalan vain hetkeä aiemmin. Toinen lähestyvä poliisipartio joko näki tai pysäytti ja puhutti katua alas kävelleen valkoihoisen miehen, mutta jatkoi matkaa eteenpäin saadessaan virheellisesti sanellun radiosanoman tummaihoisesta taksiryöstäjästä. Myöhemmin poliisi Donald Fouke kuvaili miestä suunnilleen 40-vuotiaaksi ja mainitsi tällä olleen vaaleat, mahdollisesti ohimoilta harmaantuneet lyhyet hiukset ja paksusankaiset silmälasit. Päällään hänellä oli tumma parkatakki ja tummat housut.


title: Zodiac Killer

text: Stinen lompakko ja avaimet oli viety, ja hänen paidastaan oli leikattu suurin osa irti. Murhaa seuranneena päivänä Zodiac lähetti sanfranciscolaiselle sanomalehdelle kirjeen, jossa ilmoitti tappaneensa Stinen — mukana oli myös verinen paidanpala. Poliisi teetätti tekijästä silminnäkijähavaintoihin perustuvan piirroksen.Tekemiensä surmatöiden jälkeen Zodiac lähetti San Franciscon lehdistölle useita kirjeitä, jotka hän allekirjoitti aseen tähtäintä muistuttavalla ympyrän sisään piirretyllä ristisymbolilla. Kirjeissään Zodiac ivasi monesti poliisin kyvyttömyyttä saada häntä kiinni, esitti uhkauksia ja vaati viestiensä julkaisemista lehtien etusivuilla.


title: Zodiac Killer

text: Ensimmäiset Zodiacin nimellä lähetetyt kirjeet saapuivat vastaanottajilleen 1. elokuuta 1969. Kirjoittaja aloitti viestinsä lausahduksella "tässä on Zodiac" (), jota hän käyttäisi lähes jokaisessa myöhemmässä kirjeessään. Kolme käytännössä identtistä kirjettä oli osoitettu "San Francisco Chroniclelle", "San Francisco Examinerille" ja "Vallejo Times-Heraldille". Kirjeissä kuvailtiin veritekoja Vallejon alueella Lake Herman Roadilla ja Blue Rock Springsissä. Todistaakseen olevansa tekijä, Zodiac sisällytti kirjeisiin runsaasti yksityiskohtia, jotka vain hän ja poliisi yksin voisivat tietää. Jokaisen kirjeen mukana saapui yksi kolmasosa 408 merkin mittaisesta salakirjoitetusta viestistä, jonka Zodiac väitti paljastavan hänen henkilöllisyytensä. Samalla Zodiac vaati kirjeen vastaanottaneita kolmea sanomalehteä julkaisemaan salakirjoituksen etusivullaan tai hän viettäisi seuraavan viikonlopun ajellen ympäriinsä surmaten ihmisiä.


title: Zodiac Killer

text: Kuusi päivää viestien julkaisemisen jälkeen Donald Harden, Salinasilainen lukionopettaja ratkaisi koodin yhdessä vaimonsa Bettyen kanssa yhden viikonlopun aikana. Hardenit päättelivät että Zodiac käyttäisi usein sanaa "tappaa" ("kill") ja puhuisi paljon itsestään ("I") joten he etsivät koodista vastaavia rakenteita. Päätelmä osoittautui oikeaksi.


title: Zodiac Killer

text: Kryptogrammi paljastui lopulta melko yksinkertaiseksi. Viestin purkamista vaikeuttaakseen Zodiac oli kuitenkin huomioinut kirjoitusvirheiden merkityksen ja ymmärtänyt käyttää muun muassa englannin kielessä yleisimmin esiintyvän kirjaimen merkitsemiseen 12 erilaista symbolia. Avattu koodikirjoitus ei kuitenkaan sisältänyt viitteitä tappajan henkilöllisyydestä:


title: Zodiac Killer

text: Zodiacin muut salakirjoitukset ovat edelleen ratkaisematta huolimatta FBI:n, CIA:n, NSA:n ja muiden ammattilaisten yrityksistä. Näistä merkittävin on San Francisco Chroniclen 8. lokakuuta 1969 vastaanottama 340 merkin pituinen "Z340". Kryptogrammi on kirjoitettu kokonaan yhdelle arkille ja koostuu 20 vaaka- ja 17 pystyrivistä. Koska Zodiacin aiempi koodikirjoitus purettiin nopeammin kuin hän on saattanut olettaa, on mahdollista että Z340 on kryptografisesti edeltäjäänsä paljon monimutkaisempi. FBI:n tekemän analyysin mukaan kryptogrammi on todennäköisesti kirjoitettu vaakasuoraan rivi riviltä. Rakenteessa on selkeitä tilastollisia alue-eroja, mikä viittaa siihen että osa koodista on saatettu salata eri menetelmällä kuin toinen, että vain osa koodista saattaa olla oikeellista ja että koodi on saatettu jakaa osiin jotka on järjestetty takaperin.


title: Zodiac Killer

text: Kaksi päivää taksinkuljettaja Paul Stinen murhan jälkeen, 13. lokakuuta 1969 San Francisco Chronicle sai kirjeen Zodiacilta jossa tämä kertoi tappaneensa Stinen ja olevansa huvittunut poliisin osaamattomuudesta. Kuoressa oli mukana myös palanen Stinen verisestä paidasta. Kirjeen loppuriveillä Zodiac kirjoittaa:


title: Zodiac Killer

text: Uhkaus aiheutti mittavat toimenpiteet. San Franciscossa ja Napa Valleyssa aseistetut erikoiskuljettajat palkattiin ajamaan koulubusseja tai busseille taattiin poliisisaattue. Paikoittain myös lentokoneet valvoivat bussireittejä taivaalta käsin.


title: Zodiac Killer

text: Zodiac jatkoi omaksumaansa taktiikkaa koulubussien uhkaamisesta ja lähetti 19. marraskuuta 1969 pisimmän kirjeensä. Sen mukaan hän oli sisällyttänyt itse rakentamansa pommin kaavakuvan ja listan sen rakentamiseen tarvittavista materiaaleista. Yhdysvaltojen puolustusvoiien asiantuntijan mukaan pommi oli teoriassa toimiva mutta käytännössä hyvin työläs rakentaa. Kirjeen takapuolella oli jo tutkijoille tutuksi tullut "pistetaulukko" Zodiac vastaan San Franciscon poliisi: ” = 10, SFPD = 0” jossa Zodiac ilmoitti tappaneensa nyt 10 ihmistä.


title: Zodiac Killer

text: Kesäkuussa 1970 Zodiac lähetti kirjeen mukana San Franciscon lahtialueen kartan. Mount Diablon huipun keskelle oli piirretty kompassi sekä kirjoitettu ohjeet piirroksen tulkitsemisesta magneettisen pohjoisnavan mukaan. Kirje sisälsi myös uuden 32 symbolia pitkän kryptogrammin jonka avulla, Zodiac lupasi, tutkijat saisivat selville hänen pomminsa sijainnin.


title: Zodiac Killer

text: Heinäkuun 26. 1970 Chronicle sai Zodiacilta tämän hämmentävimmän viestin. Viisisivuisesta kirjeestä Zodiac oli käyttänyt suurimman osan kertoakseen miten kiduttaisi kuolemanjälkeisiä orjiaan ja lainatakseen sekavasti sanoja Gilbert ja Sullivanin viihteellisessä Mikado-operetissa esitettävästä kappaleesta "Pikkulista" (). Kappaleessa luetellaan erilaisia ihmistyyppejä, joista esittäjä mieluiten haluaisi eroon, ja sitä on esitetty monin eri sanoin riippuen aikakaudesta ja esittäjästä. Zodiac ei ollut kuitenkaan muokannut alkuperäisiä sanoja ja kirjeen sekavuus on jakanut tutkijoiden mielipiteitä Zodiacin tarkoitusperistä. Osa uskoo kirjeen olevan merkki tappajan todellisesta henkisestä kriisistä, jotkut pitävät sitä tarkoin harkittuna esityksenä siinä tapauksessa, että Zodiac pelkäsi jäävänsä kiinni ja saavansa Kalifornian osavaltiossa tuolloin käytössä olleen kuolemantuomion.


title: Zodiac Killer

text: Viimeinen Zodiac-sarjamurhiin liittyvä kirje saapui 29. tammikuuta 1974 San Francisco Chroniclen toimitukseen. Kirjeessä Zodiac toteaa:


title: Zodiac Killer

text: Kirje sisälsi myös uuden lainauksen Mikado-operetin kappaleesta "Hömötiainen" (). Kappale kertoo linnusta joka ei saa ihastukselleen vastakaikua ja päättää tehdä itsemurhan hukuttautumalla jokeen. Lainaus on saanut tutkijat spekuloimaan viestiä, jonka Zodiac halusi lainauksella välittää, sekä sarjamurhaajan toimia kirjeen jälkeen. Toisin kuin aiemmissa kirjeissä, kirjoittaja ei kertaakaan kutsu itseään Zodiaciksi, mutta FBI:n käsiala-analyysin mukaan kirjoittaja on tödennäköisesti Zodiac. Lopuksi kirjoittaja kertoo tappaneensa 37 ihmistä.


title: Zodiac Killer

text: Zodiacin lähettämiksi on varmuudella autentikoitu ainakin 11 kirjettä ja kolme korttia. Rikostutkijat San Franciscossa ja muualla Yhdysvalloissa ovat tutkituttaneet lukuisia kirjeitä, piirroksia ja kortteja joiden kirjoittaja väittää olevansa Zodiac. Suurin osa näistä on todettu väärennöksiksi. On olemassa kuitenkin muutama kirje ja kortti joiden lähettäjästä ei ole yksimielisyyttä ja joka saattaa olla Zodiac. Eräs tällainen kortti näyttäisi yhdistävän Zodiacin Donna Lassin katoamiseen. Zodiacin on myös epäilty lähettäneen ainakin kolme yleisönosastokirjettä eri nimillä San Francisco Chroniclelle vuonna 1974.


title: Zodiac Killer

text: Cheri Jo Batesin murhan jälkeen Riversiden poliisilaitos sai konekirjoitetun kirjeen jonka uskotaan olevan Zodiacin kirjoittama. Kirje lähetettiin nimettömänä ja se oli kirjoitettu hiilipaperinipun läpi, mikä teki kirjoituskoneen jäljittämisen mahdottomaksi. Riversiden poliisi ja Cheri Jo Batesin isä saivat myös paperille kirjoitetut viestit, joissa todettiin Batesin kuoleman olleen välttämätöntä ja että lisää uhreja tapetaan.


title: Zodiac Killer

text: Huhtikuussa 1967 löydettiin Cheri Jo Batesin käymän Riverside City Collegen varastosta pulpetin pohjapuolelle mustekynällä kirjoitettu runo. Käsialatutkija ja Zodiac-kirjeitä aiemmin autentikoinut Sherwood Morrill piti runoa Zodiacin kirjoittamana.


title: Zodiac Killer

text: Kyllästynyt elämään/haluton kuolemaan


title: Zodiac Killer

text:
viilto.
puhdas.
jos punainen /
puhdas.


title: Zodiac Killer

text:
veri syöksyy,
tippuu,
läikkyy;
hänen uudelle
mekolleen
mitäpä tuosta
se oli jo punainen
muutenkin.
elämä hiipuu
ehkä loppuun.
hän ei
kuole.
tällä kertaa
joku hänet löytää.
odota vain
ensi kertaa.
rhZodiac tai hänen nimissään kirjoittanut henkilö lopetti yhteydenpitonsa poliisiin ja lehdistöön. Murhat ja kirjeet jäivät mysteereiksi. Tuhansia ihmisiä kuulusteltiin, ja vahvimmin epäiltyjen henkilöiden taustat ja tekemiset tutkittiin tarkoin. Heidän joukossaan oli joitakin muista yhteyksistä tunnetuksi tulleita rikollisia. Heitä edustivat kirjepommittaja Theodore Kaczynski, joka tunnetaan ”Unabomberina”, ja sarjamurhaaja Ted Bundy.


title: Zodiac Killer

text: Vaikeasta aivovammasta kärsinyt Lawrence Kane oli yksi vahvasti epäillyistä. Darlene Ferrinin sisko tunnisti Kanen mieheksi, joka oli seurannut Darlenea kuukausia ennen murhaa. Lisäksi Zodiacin sieppaama, mutta pakoon päässyt Kathleen Johns tunnisti myöhemmin Kanen sieppaajakseen. Kane joutui vuonna 1962 auto-onnettomuuteen, jonka seurauksena hän sai vakavan aivovamman. Aivovamma muutti Kanen persoonallisuutta: hän menetti ajoittain kyvyn hallita itseään ja saattoi käyttäytyä hyvinkin arvaamattomasti.


title: Zodiac Killer

text: Richard Marshall työskenteli Zodiacin murhien aikaan San Franciscon Avenue -teatterissa projektorinkäyttäjänä. Marshallia ei kyetty yhdistämään murhattuihin, mutta hänen käsialansa oli lähes identtinen Zodiacin käsialan kanssa. Lisäksi hänen hallustaan löytyi yksipuolista paperia, joka oli samanlaista kuin se, mitä Zodiac käytti kirjeissään. Heinäkuussa 1969 Marshall pyöritti teatterissa vanhaa elokuvaa "Charlie Chan Aarresaarella". Siinä sanfranciscolainen tappaja lähetti poliisille ja medialle viestejä ja kantoi kaulansa ympärillä Zodiacin symbolia. Ensimmäinen Zodiacin nimellä allekirjoitettu kirje lähetettiin samana vuonna heinäkuun viimeisenä päivänä.


title: Zodiac Killer

text: Vuonna 1971 nousi pääepäillyksi Arthur Leigh Allen (syntynyt 1933). Allenin tuttava Don Cheney oli lukenut sanomalehdistä Zodiacin tekemistä murhista ja kertoi San Franciscon poliisille (SFPD) keskustelustaan Allenin kanssa, joka oli käyty uudenvuodenpäivänä 1969. Tällöin Allen oli kertonut suunnittelevansa romaania, jonka päähenkilö tappoi ihmisiä ja pilkkasi poliisia kirjeissä, joissa kuvaili rikostensa yksityiskohtia ja jotka allekirjoitti Zodiacin nimellä. Seuranneissa kuulusteluissa Allen väitti Cheneyn muuntaneen totuutta. SFPD teki joitakin tutkimuksia, mutta ei onnistunut löytämään riittävän raskauttavia todisteita Allenia vastaan. Hänen kantamansa Zodiac-merkkinen rannekello tai sama kengännumero Zodiacin saappaiden jättämien jälkien kanssa eivät riittäneet osoittamaan häntä syylliseksi. Myös Cheneyn esittämä kertomus Allenin kuvailemasta romaanista muuttui lukuisia kertoja ja menetti uskottavuutensa. Cheneyn syytösten takana saattoi olla kosto siitä, että Allen oli vuosia aiemmin kosketellut sopimattomasti hänen nuorta tytärtään.


title: Zodiac Killer

text: Lapsiin kohdistuneet seksuaalirikokset veivät Allenin 1970-luvun puolivälissä hetkeksi aikaa vankimielisairaalaan, josta hän vapautui 1977. Allenin nimi nousi uudelleen julkisuuteen vuonna 1986, kun "San Francisco Chroniclen" pilapiirtäjä Robert Graysmithin kirjoittama kirja "Zodiac" julkaistiin. Kalifornian media kiinnostui kirjasta, jonka sivuilla Allen esiintyi ”Robert ’Bob’ Hall Starr” -salanimellä. Miehen menneisyys pengottiin uudelleen. Zodiacin hyökkäyksestä selvinnyt ja julkisuudesta kadonnut Michael Mageau kaivettiin esiin. Poliisin esittäessä Mageaulle joukon valokuvia tämä poimi erilleen Allenin kuvan ja sanoi: "Tuo mies ampui minua!"


title: Zodiac Killer

text: Uudelleen suoritetut poliisitutkimukset ja valheenpaljastustesti eivät kuitenkaan tuoneet esille mitään, mikä olisi pitävästi yhdistänyt Allenin Zodiaciin. Alkoholisoituneen Mageaun muistikuvaan murhaajan kasvoista ei luotettu, koska hän oli yli kaksi vuosikymmentä sitten nähnyt Zodiacin vain nopeana vilahduksena hämärällä parkkipaikalla. Sormenjälki-, käsiala- ja DNA-näytteet vapauttivat Allenin. Poliisin, median ja amatöörietsivien tutkimukset eivät pystyneet keräämään riittävää todistusaineistoa häntä vastaan.


title: Zodiac Killer

text: Vuonna 1992 Allen kuoli sydänkohtaukseen 58-vuotiaana. Kaksi päivää myöhemmin Vallejon kaupungin poliisi takavarikoi Allenin jäämistöstä löytyneen videonauhan, jonka kanteen oli merkitty Z. Nauhan sisällöstä ei ole annettu koskaan julkisuuteen tarkkoja tietoja, mutta Vallejon poliisi on kertonut, että se ei sisällä tunnustusta. Vuonna 2002 Zodiacin kirjeet lähetettiin uudelleen analysoitaviksi ja niistä saatua DNA:ta verrattiin Allenin DNA:han. Näytteet eivät kuuluneet samalle henkilölle. Myös Don Cheney antoi vapaaehtoisen DNA-näytteen, mutta sen tulos osoittautui negatiiviseksi. Cheney suostui 2000-luvulla lehdistölle Zodiacin tapausta koskeneeseen haastatteluun. Hän uskoi edelleen Allenin olleen Zodiac, mutta piti myös mahdollisena, ettei Allen toiminut yksin, vaan Zodiacin nimen takana oli saattanut olla kahden ihmisen salaliitto. Jokuset teoreetikot ovat tutkineet kirjepommittaja Theodore Kaczynskin mahdollista salaliittoa Zodiacin kanssa.


title: Zodiac Killer

text: Allenia epäiltiin myös Santa Rosan liftarimurhista 1972-1973 joihin on liitetty seitsemän varmaa tapausta ja kahdeksasta muusta ei ole saatu varmuutta ovatko he saman sarjamurhaajan uhreja. Tapauksia joita ei ole varmuudella liittää noihin seitsemään varmaan tapahtuivat vuosina 1971-1975. On epäilty Zodiacin ja Santa Rosan liftarimurhaajan olleen sama henkilö. Myös niiden tekijä on edelleen selvittämättä.


title: Zodiac Killer

text: Myöhemmin julkisuuteen on noussut epäiltynä Richard Gaikowski, joka työskenteli Zodiacin murhien aikaan toimittajana. Gaikowskin ja Zodiacin käsialoissa on havaittu yhteneviä piirteitä, ja Gaikowski muistutti ulkonäöltään silminnäkijöiden kuvausta Zodiacista. Gaikowskilla on ollut maantieteellinen yhteys moniin tekoihin, kuten oli myös Richard Marshallilla. Gaikowski kuoli vuonna 2004.


title: Zodiac Killer

text: Vuonna 2007 kalifornialainen mies Dennis Kaufman väitti, että hänen vuonna 2006 kuollut isäpuolensa Jack Tarrance oli Zodiac. Kaufmanin mukaan hänen isäpuolensa oli identtinen Zodiacista tehdyn piirroskuvan kanssa. Kaufman lähetti FBI:lle useita isäpuolensa tavaroita, kuten mustan hupun, joka muistutti Zodiacin Berryessajärvellä käyttämää huppua, ja vanhan veitsen, jossa Kaufmanin mukaan oli kuivunutta verta. FBI otti Kaufmanin lähettämistä tavaroista DNA-näytteitä, mutta tulokset olivat ratkaisemattomia. Kaufman kertoi löytäneensä isäpuolensa jäämistöstä kehittämättömiä filmirullia. Kaufman kehitti yhden filmirullista, ja väitti, että kuvissa oli murhattuja ihmisiä. Myöhemmin Kaufman julkaisi joitakin kuvista omalla nettisivullaan. Kuvat olivat hyvin pieniä, niissä oli matala resoluutio ja ne olivat niin epäselviä, ettei niistä voinut varmuudella tunnistaa ketään. Kaufman väitti myös, että hänen isäpuolensa käsiala täsmää Zodiacin käsialan kanssa. FBI tutki Tarrancen käsialanäytteet, mutta tulokset olivat tässäkin tapauksessa ratkaisemattomia. Kaufman jäi kiinni julkisesta valehtelusta televisiossa. Hän väitti, että FBI oli jo todennut Jack Tarrancen olleen Zodiac. Todellisuudessa FBI ei ollut vielä antanut minkäänlaisia tietoja tutkimustensa tuloksista. Kaufmanin muitakin väitteitä on vahvasti kyseenalaistettu myöhemmin.


title: Zodiac Killer

text: Vuonna 2009 kalifornialainen 47-vuotias Deborah Perez kertoi New York Timesin lehtimiehille olevansa Zodiac Killerin tytär. Hän sanoi isänsä, Guy Ward Henricksonin, kuolleen syöpään vuonna 1993. Lisäksi Perez väitti ommelleensa isänsä käyttämät kasvonaamiot ja kirjoittaneensa osan niistä kirjeistä, jotka Guy Henrickson oli lähettänyt poliisille Zodiacin nimellä. Perezin kertomusta ei kuitenkaan pidetä uskottavana, sillä aiemmin hän oli väittänyt olevansa Yhdysvaltain taannoisen presidentin John F. Kennedyn tytär. Perezin lisäksi ovat monet muut henkilöt väittäneet tunteneensa Zodiacin, ja teettäneet poliisille paljon ylimääräistä työtä. Esimerkkinä voidaan mainita eläkkeellä olevan poliisietsivä Steve Hodelin esittämä väite, jonka mukaan hänen isänsä George Hodel oli saattanut olla yhtä lailla Los Angelesin Mustan Dahlian murhaaja, Chicagossa vaikuttanut Huulipunamurhaaja sekä San Franciscon Zodiac.


title: Zodiac Killer

text: Yhdysvaltalainen televisio-ohjelma "American Most Wanted" käsitteli 20. helmikuuta 2011 lähetetyssä jaksossaan Zodiac Killeriä. Ohjelmassa esitettiin myös vanha valokuva, joka esittää erästä Zodiacin uhria, Darlene Ferriniä, tuntemattoman miehen seurassa. Poliisi toivoo jonkun katsojista tunnistavan kuvassa olevan miehen, jonka ulkonäössä on yhtäläisyyksiä Zodiacista annetuissa silminnäkijäkuvauksissa.


title: Zodiac Killer

text: Kirjoja


title: Zodiac Killer

text: Elokuvia


title: Zodiac Killer

text: Videopelejä:


title: Isonkivenletto

text: Isonkivenletto on saari Oulun edustalla Haukiputaan ja Kellon kaupunginosien rajalla, Perämerellä, noin kahdeksan kilometrin päässä mantereelta. Merikarttaan ja vanhaan peruskarttaan saari on merkitty nimellä "Itäpohjanletto".


title: Isonkivenletto

text: Isonkivenletto on korkea, vähäpuustoinen lohkareikkoluoto. Saaren lakiosia peittävät vadelmapensaat sekä harmaaleppäpensaikko, pihlajat ja mäntymetsä; pohjoispää on niittyä. Kasvilajisto on niukka. Lintulajeja ovat selkälokki ja tiirat. Aiemmin saarella pesi myös riskilöitä ("Cepphus grylle"), mutta sittemmin laji on hävinnyt Oulun edustan merialueelta.


title: Martin Kariya

text: Martin Kariya (s. 5. lokakuuta 1981 Vancouver, Brittiläinen Kolumbia, Kanada) on kanadalainen jääkiekkoilija, pelipaikaltaan laitahyökkääjä. Hän pelasi viimeksi kaudella 2011–2012 NLA-joukkue HC Ambrì-Piottassa.


title: Martin Kariya

text: Kariya pelasi kaudet 1999–2003 NCAA-yliopistosarjan Mainen yliopiston joukkueessa. Keväällä 2003 hän edusti myös muutaman pudotuspeliottelun ajan AHL:n Portland Piratesia. Kariya tuli Suomeen Bluesiin testiin kesällä 2003. Hän pelasi kuitenkin kauden 2003–2004 AHL:ssa Bridgeport Sound Tigersissa. Kariya ei saanut seuraavalla kaudella NHL-paikkaa, eikä hän halunnut jäädä AHL:ään, joten hän lähti pelaamaan Aasian jääkiekkoliigan japanilaisjoukkueeseen Nikkō Ice Bucksiin. Aasiasta hän siirtyi kaudeksi 2005–2006 Norjan pääsarjan Stjerneniin, jossa hän pelasi tehokkaasti.


title: Martin Kariya

text: Norjasta Kariya siirtyi SM-liigan Bluesiin, jossa oli jo aiemmin ollut kokeella. Kausi 2006–2007 Bluesissa sujui Kariyalta loistavasti, sillä hän voitti liigan pistepörssin, minkä ansiosta hänet palkittiin kauden päätteeksi Veli-Pekka Ketola -palkinnolla. Martin Kariyan veli Steve voitti SM-liigan pistepörssin kaudella 2004–2005 ja he ovatkin ainoa veljespari, joka on voittanut SM-liigan pistepörssin.


title: Martin Kariya

text: Kariya allekirjoitti SM-liigakauden jälkeen sopimuksen Sveitsin pääsarjassa pelaavan Zürich Lionsin kanssa. Hän ei pelannut Sveitsissä peliäkään, sillä hän teki ennen kauden alkua NHL-sopimuksen St. Louis Bluesin kanssa. Kariya pelasi koko kauden 2007–2008 St. Louisin farmijoukkueessa Peoria Rivermenissä, jossa teki 71 ottelussa 53 pistettä. Kaudeksi 2008–2009 Kariya siirtyi Sveitsiin Langnaun joukkueeseen ja kaudeksi 2009–2010 hän siirtyi KHL-joukkue Dynamo Riikaan. Kaudeksi 2010–2011 Kariya siirtyi NLA-joukkue HC Ambrì-Piottaan.


title: Martin Kariya

text: Myös Martin Kariyan isoveljet Paul ja Steve ovat pelanneet ammatikseen jääkiekkoa. Heidän siskonsa Noriko Kariya on ammattilaisnyrkkeilijä.


title: Bestseller

text: Bestseller (; suomalaisia vastineita "menekkiteos", "menestyskirja", "myyntimenestys") on kirja, jota voidaan pitää hyvin suosittuna erilaisten myyntilistojen perusteella. Suomessa tällainen on kuukausittainen "Mitä Suomi lukee" -lista, joka perustuu valittujen kirjakauppojen ja marketketjujen kirjamyyntiosastojen myyntiin. Lisäksi Suomen Kustannusyhdistys on vuodesta 2000 alkaen julkaissut luettelon vuoden eniten myydyistä kirjoista kirjallisuuslajeittain. Pohjois-Amerikan tunnetuinta bestseller-listaa pitää "The New York Times".


title: Bestseller

text: Ensimmäisen bestsellerinä pidetään Goethen "Nuoren Wertherin kärsimyksiä" ("Die Leiden des jungen Werther)", joka julkaistiin vuonna 1774. Jotta kirjasta saattoi tulla bestseller, tarvittiin välineet niiden painamiseen massatuotantona ja luotettavat levityskanavat.


title: Bestseller

text: Kirjojen myyntiuvut ovat vain suuntaa antavia, kirja voi olla bestseller myös myynnin määrän suhteessa muihin kirjoihin.


title: Bestseller

text: Bestsellerit jaetaan tavallisesti kahteen pääluokkaan, kaunokirjallisuuteen ja tietokirjallisuuteen. Harry Potterin suosion myötä on myös alettu pitää listaa eniten myydyistä lasten ja nuorten kirjoista.


title: Bestseller

text: Suomalaisen kaunokirjallisuuden painetuimmat teokset vuoteen 2001 mennessä olivat:


title: Maameren tarinat

text: Maameren tarinat () on yhdysvaltalaisen kirjailijan Ursula K. Le Guinin luoma fantasiakirjasarja. Alun perin Le Guin kirjoitti sarjaa kolmen osan verran, mutta myöhemmin laajensi sarjaa vielä kaksi osaa. Sarjan ensimmäinen osa "Maameren velho" julkaistiin alkuperäiskielellä vuonna 1968 ja toistaiseksi viimeisen osa "Toinen tuuli" vuonna 2001. Le Guin on kirjoittanut myös useita novelleja, jotka sijoittuvat Maameren maailmaan. Sarjan pohjalta on tehty minisarja "Maameren tarinat" ("Legend of Earthsea", 2004) ja japanilainen animaatioelokuva "Maameren tarinat" ("Gedo senki", 2006), joka sai Suomen ensi-iltansa 28. syyskuuta vuonna 2007. "Maameren tarinat" on julkaistu suomeksi Kristiina Rikmanin kääntämänä ja WSOY:n kustantamana.


title: Maameren tarinat

text: Maameren maailma esiintyi ensimmäisen kerran Ursula K. Le Guinin novellissa "The Word of Unbinding" vuodelta 1964, mutta sen teki kuuluisaksi neljä vuotta myöhemmin 1968 alkuperäiskielellä julkaistu romaani "Maameren velho". Se oli alun perin trilogiaksi tarkoitetun "Maameren tarinoiden" ensimmäinen osa. Kaksi vuotta myöhemmin 1971 julkaistiin sarjan toinen osa "Atuanin holvihaudat", ja kolmas osa "Kaukaisin ranta" seurasi vuonna 1972. Neljättä osaa saatiin odottaa lähes kaksikymmentä vuotta; "Tehanu: Maameren tarinoiden päätösosa" julkaistiin vuonna 1990. Viimeinen osa "Toinen tuuli" julkaistiin vuonna 2001. Le Guin on romaanien lisäksi kirjoittanut useita Maamerelle sijoittuvia novelleja, jotka on koottu vuoden 2001 teokseen "Kertomuksia Maamereltä" ja vuoden 1975 teokseen "Pimeälipas ja muita kertomuksia". Suomeksi "Maameri"-kirjoja on käännetty 1970-luvun loppupuolelta alkaen. Kaikki osat on kääntänyt Kristiina Rikman.


title: Maameren tarinat

text: Maameri on merialue, jossa on lukuisia saaria. Meri jakautuu Pohjoisiin, Itäisiin, Eteläisiin ja Läntisiin rajavesiin, joiden keskelle jäävät suurimmat saaret sekä Ean meri, Sisin meri ja Pelnishin meri. Koillisessa sijaitsevat Kargien maat. Keskeisiä tapahtumapaikkoja ovat Havnor (suurin saari), Roke ja Gont sekä kargien hallitsema Atuan. Maameren asukkaiden tekniset taidot vastaavat kutakuinkin rautakautta.


title: Maameren tarinat

text: Taikuudella on merkittävä osa tarinoissa ja sitä käytetään jokapäiväisessä elämässä. Taikuus on sisäsyntyinen lahja, joka esiintyy sekä miehillä että naisilla. Miehet voivat tulla velhoiksi, joita koulutetaan Roken saarella. Naiset toimivat noitina, joita yleensä halveksitaan. Taiat toimivat vanhalla kielellä, käyttämällä asioista niiden oikeita nimiä. Suojatakseen itseään loitsuilta ihmisillä on käytössä kaksi nimeä. Toinen on heidän todellinen nimensä, jonka vain perhe ja läheiset ystävät tuntevat, ja toinen on kutsumanimi, jolla heitä useimmiten puhutellaan. Koska taikominen on täysin sidoksissa puheeseen, vanhalla kielellä ei voi valehdella vaan sanottu muuttuu todeksi. Vanha kieli on myös lohikäärmeiden kieli.


title: Asshole

text: Asshole on KISS-basisti Gene Simmonsin vuonna 2004 julkaisema sooloalbumi.


title: Pierre Vidal-Naquet

text: Pierre Vidal-Naquet () oli ranskalainen historioitsija, joka tunnetaan useiden epäkohtien vastustajana: Vidal-Naquet vastusti Algerian sodan kidutuksia, Kreikan sotilasjunttaa ja holokaustin kiistämistä.


title: Pierre Vidal-Naquet

text: Vuoden 1944 toukokuussa Gestapo pidätti Pierre Vidal-Naquet’n vanhemmat Marseillessa ja heidät kuljetettiin Auschwitziin. Tältä matkaltaan he eivät koskaan palanneet.


title: Pierre Vidal-Naquet

text: Pierre Vidal-Naquet opiskeli historiaa ja väitteli filosofian tohtoriksi sekä suoritti agrégation-tutkinnon. Hän keskitti tutkimustyönsä antiikin Kreikkaan, juutalaisten historiaan sekä nykyhistoriaan. Vidal-Naquet erikoistui juuri antiikin Kreikan historiaan, joka oli hänen erityismieltymyksensä. Kuitenkin hän työskenteli myös nykyhistorian historian parissa ja julkaisi teoksia Algerian sodasta sekä holokaustista.


title: Pierre Vidal-Naquet

text: Pierre Vidal-Naquet oli intellektuelli, joka sitoutui voimakkaasti ihmisoikeuksien puolustamiseen ja toimi voimakkaasti Algerian sodassa käytettyä kidutusta vastaan. Hän oli perustamassa sodan aikana Audin-komiteaa. Vidal-Naquet toimi elämänsä loppuun saakkaa holokaustin kiistämistä vastaan.


title: Pierre Vidal-Naquet

text: Pierre Vidal-Naquet oli myös anti-stalinistinen marxilainen ja oli lyhyen aikaa Michel Rocardin johtamassa Yhdistyneessä sosialistipuolueessa (PSU). Hän suosi myös kannanotoillaan ja kirjoituksillaan Socialisme ou barbarie -lehteä.


title: Pierre Vidal-Naquet

text: Pierre Vidal-Naquet julkaisi yhdessä Michel Foucaultin ja Jean-Marie Comenachin kanssa 8. helmikuuta 1971 manifestin vankiloiden olosuhteista ja tarpeellisuudesta. Hän toi myös Yhdistyneiden kansakuntien julistaman rauhankulttuurin ja väkivallattoman vuosikymmenen ranskalaisessa toimintaryhmässä.


title: Pierre Vidal-Naquet

text: Heinäkuussa vuonna 2003 Pierre Vidal-Naquet julkaisi yhdessä useiden juutalaisten kanssa julistuksen ”Toisenlainen juutalainen ääni”, jossa selkeästi tuettiin palestiinalaisia.


title: Pierre Vidal-Naquet

text: Pierre Vidal-Naquet oli professori École des hautes études en sciences sociales -korkeakoulussa (EHESS) ja toimi myös sen johtajana.


title: Betoniporsas (yhtye)

text: Betoniporsas on vuonna 1993 perustettu suomalainen yhtye, joka soittaa humoristista lastenmusiikkia. Yhtyeen kappale ”Mörön karkotus” valittiin Salon Lasten laulukaupunki -festivaaleilla vuoden lastenlauluksi 1993.


title: Betoniporsas (yhtye)

text: Yhtyeen esikoisalbumi "Rämpätirää" ilmestyi vuonna 1998. Albumin kansikuvan ja kansivihon kuvituksen laati yhdysvaltalainen Aku Ankka -piirtäjä Don Rosa. Albumin kaikki kappaleet on säveltänyt ja yhden myös sanoittanut laulaja-kitaristi Timo Luukkanen. Muut sanoitukset ovat yhtyeen muusikoihin kuulumattoman Pertti Pänkäläisen tuotoksia tai Luukkasen ja Pänkäläisen yhteistyötä. Vuonna 2011 yhtye julkaisi albumin "Betoniporsas" samalla Don Rosan kansikuvalla.


title: Pokémon Colosseum

text: Pokémon Colosseum on ensimmäinen "Pokémon"-peli Nintendo GameCubelle. Se noudattaa Nintendo 64:n "Pokémon Stadiumin" pelijärjestelmää. "Colosseum" julkaistiin Japanissa 2003 ja muualla maailmassa 2004. Pelin tarkoituksena on ottaa kiinni kaikki varjo-pokémonit, jotka kylvävät tuhoa ympäri Orrea. Varjo-pokémonit pitää puhdistaa Celebin pyhäköllä, että niistä tulisi taas hyviä. Varjo-pokémonien takana on Team Snagem, Orren pahamaineinen rikollisjoukko. Pelin tarkoituksena on puhdistaa varjo-pokémonit ja voittaa Team Snagem.


title: Pokémon Colosseum

text: Pelin päähenkilönä on poika, joka on ennen ollut Team Snagemin jäsen. Hän kuitenkin lopetti työt siellä ja varasti salaperäisen koneen, jolla tavallisista poké-palloista voi tehdä snagem-palloja, joilla voi pyydystää toisen kouluttajan pokémonin. Pelin päähenkilö käyttää tätä hyväkseen. Hän nappaa kaikki varjo-pokémonit snagem-pallojen avulla. Päähenkilö tapaa tytön, jolla on erikoiskyky nähdä nämä varjo-pokémonit. Pelaaja aloittaa pelaamisen tästä kohdasta.


title: Pokémon Colosseum

text:
Pelissä on kaksi pelimuotoa, "Story Mode" ja "Battle Mode".
Story Modessa pelaaja ohjaa pelihahmoa ympäri Orrea ja pyydystää ja puhdistaa varjo-pokemoneja. Taistelut käydään samaan tyyliin kuin GBA-peleissä, paitsi että pelin kaikki taistelut ovat 2vs.2 -muodossa pelattuja. Kun Story Moden on läpäissyt, pelaaja pääsee vaihtamaan pyydystämiään varjo-pokemoneja GBA:n pokémon-peleihin, kunhan pokémonit on ensin puhdistettu.


title: Pokémon Colosseum

text: Battle Modessa pelaaja pääsee taistelemaan Pokémon Stadiumin tyyliin. Pelaaja taistelee vastustajia vastaan joko Story Modessa tai Game Boy Advance-pelissä kiinnisaaduilla pokemoneilla. GBA kytketään Nintendo GameCubeen Nintendo GameCube–Game Boy Advance -kaapelilla. Pelaaja voi taistella joko tietokonetta tai kolmea muuta ihmispelaajaa vastaan.


title: Lelle–Viljandi-rata

text: Lelle–Viljandi-rata () on Viron rataverkkoon kuuluva rataosuus. Se kulkee Lellestä Türin kautta Viljandiin.


title: Marius (täsmennyssivu)

text: Marius voi tarkoittaa ainakin seuraavia asioita:


title: Saapaskari (Oulu)

text: Saapaskari on saari Saapaskarinselällä Perämerellä Oulun edustalla. Se sijaitsee noin kuusi kilometriä Oulunsalon Riutunkarista pohjoiseen ja noin 13 kilometriä luoteeseen Oritkarin satamasta ja Oulujoen suulta. Läheiset saaret ovat Laitakari, Äijänkumpele ja Korkiakari. Saarella on vanha kalastajamaja, joka toimii Oulun Työväen Pursiseura ry:n sauna- ja retkipaikkana. Saapaskari on metsästyskieltoaluetta.


title: Saapaskari (Oulu)

text: Saari on pääosin koivumetsän ja harmaaleppäpensaikon peitossa, rannoilla kasvaa ruoikkoa. Saaren koillispuolella on pieni kivikkosaareke.


title: Saapaskari

text: Saapaskari voi tarkoittaa ainakin seuraavia asioita:


title: Hiihtohissi

text: Hiihtohissi on moottorilla toimiva kuljetin, jolla laskettelijat saadaan vedettyä ylös mäkeä.


title: Hiihtohissi

text: Hissi koostuu ilmassa kulkevasta teräsvaijerista, joka kulkee rullastojen varassa. Vaijeria kuljettaa hissin päässä oleva moottori. Ankkurihissin vaijerissa on kiinni tasaisin välimatkoin ankkurin muotoisia vetolaitteita, joihin laskettelijat nojaavat nousten ylös. Suksilla laskevat nojaavat hissiin ankkurin molemmin puolin, kun taas lumilautailijat asettavat ankkurin sarven jalkojensa väliin ja pitävät varresta kiinni. Tuolihississä on vaijerissa kiinni leveitä tuoleja, joihin istutaan matkan ajaksi, ja turvakaari lasketaan eteen. Silloin sukset/lumilauta roikkuvat ilmassa, ellei hississä ole jalansijoja. Joissain tuolihisseissä saattaa olla päälle laskettava kuomu tuulensuojana.


title: Hiihtohissi

text: Suomessa yleisin hissityyppi on ankkurihissi. Gondolihissejä Suomessa on nykyään kolme (Levillä 2, Ylläksellä 1, Ruka 1). Tuolihissejä muutama kymmenen.


title: Tartto–Petseri-rata

text: Tartto–Petseri-rata () oli Tartosta Oravan kautta Venäjän Petseriin kulkeva rautatie. Se kuului pääosin Viron rataverkkoon lukuun ottamatta valtakunnan rajan ja Petserin noin kilometrin välistä osuutta, joka kuuluu Venäjän rataverkkoon.


title: Tartto–Petseri-rata

text: Rautatie rakennettiin alun perin vuosina 1929–1931. Valmistuttuaan se vähensi Valga–Petseri-radan liikenteellistä merkitystä.


title: Tartto–Petseri-rata

text: Radan loppuosa rakennettiin uusiksi vuonna 2011 niin, että rata liittyy uudella Koidulan raja-asemalla Riika–Pihkova-rataan. Näin ollen rata on ollut vuodesta 2011 alkaen kokonaan Viron alueella ja on nykyisin Tartto–Koidula-rata.


title: Roslagen

text: Roslagen on saaristo ja siihen rajautuva rannikkoalue Ruotsin itärannikolla Uplannin edustalla. Sen katsotaan alkavan etelässä Danderydistä ja ulottuvan pohjoisessa Östhammariin. Tukholman saariston pohjoisosa kuuluu Roslageniin, samoin kuin osia Norrtäljen, Vaxholmin, Österåkerin ja Östhammarin kunnista. Sen suurimpia saaria ovat Gräsö, Singö ja Väddö.


title: Roslagen

text: Historiallisesti nimeä käytettiin Ruotsissa koko Itämeren rannikosta kuin myös Mälarenin rannoista. Nimi juontuu erään teorian mukaan sanasta "Roden," jolla tarkoitettiin eräänlaista rannikon ruotulaitosta. Tämä merkitsi sitä, että jokainen tällainen "skeppslag" eli laivakunta oli velvollinen asettamaan tietyn määrän aluksia rannikon puolustamiseen vihollisen uhatessa mereltä. Nimessä Roslagen on siis yhdistetty sanat "Roden" ja "skeppslag". Monet historiantutkijat ovat kuitenkin sitä mieltä että nimi Roslagen juontuu suomen- ja viron kielen Ruotsia tarkoittavista sanoista, tosin on myös väitetty suomen ja viron Ruotsia tarkoittaneiden sanojen juontuneen roslagen-sanasta. Myös muita selityksiä nimen synnylle on esitetty, mutta asiaan ei ole saatu varmuutta.


title: Roslagen

text: Ruotsalaiset kutsuvat Norrtäljeä joskus Roslagenin ”pääkaupungiksi”.


title: Jaavalaiset

text: Jaavalaiset ovat Jaavan saarelta lähtöisin oleva etninen ryhmä. He muodostavat Indonesian suurimman kansan.


title: Jaavalaiset

text: Jaavalaisia asuu Indonesiassa 83,2 miljoonaa ja ulkomailla joitakin miljoonia. Useimpien jaavalaisten äidinkieli on jaava, mutta monet puhuvat myös indonesiaa. Enemmistö jaavalaisista on muslimeja. Merkittäviä jaavalaisvähemmistöjä on muun muassa Malesiassa, Surinamessa ja Uudessa-Kaledoniassa.


title: Suihkulähde

text: Suihkulähde on keinotekoisesti vettä vesiputouksen tai vesisuihkun omaisesti lennättävä monumentti, joka on usein itsessään taideteos, kuten patsas tai allas, jonka keskellä on ylöspäin suuntautuva vesisuihku. Vesisuihku luodaan yleensä sähkövesipumpulla.


title: Suihkulähde

text: Maailman korkein suihkulähde on Kuningas Fahdin suihkulähde Jeddassa, Saudi-Arabiassa. Se suihkuttaa vettä 260 metrin korkeudelle Punaisenmeren ylle.


title: Sundalaiset

text: Sundalaiset ovat Jaavan saaren länsiosasta Indonesiasta lähtöisin oleva etninen ryhmä. Sundalaiset puhuvat sundan kieltä ja suurin osa heistä on muslimeja. Vuonna 2010 sundalaisia oli Indonesiassa 36 701 670, eli he muodostivat noin 15,5 % koko maan väestöstä.


title: Sundalaiset

text: Sundalaiset ovat historiansa aikana olleet eristyksissä ulkomaailmasta. Islamin usko tuli alueelle intialaisten kauppiaiden mukana 1400-luvulla. Sundalaisten ylimystö kääntyi islamiin Bantenin sulttaanin määräyksestä vuonna 1579. Vain hieman myöhemmin sundalaiset päätyivät Mataramin sulttaanikunnan alaisuuteen ja jonkin aikaa tämän jälkeen alueella nousivat valtaan Alankomaat. Alankomaalaisten mukana tulivat plantaasiviljelmät ja kahvi. Sundalaiset kapinoivat Alankomaita vastaan kahteen otteeseen, ensimmäisen kerran vuonna 1880 ja toisen kerran hieman toisen maailmansodan jälkeen. Molempien kapinoiden tavoitteena oli itsenäinen sundalainen valtio, joka ei kuitenkaan toteutunut. Sundalaiset ovat nykyisin osa itsenäistä Indonesiaa.


title: Sundalaiset

text: Sundalaisten pääelinkeino on riisinviljelys. Jotkut sundalaiset etenkin heidän asuinalueidensa lounaisosissa harjoittavat edelleen kaskiviljelystä. Vuosittain tuotetaan tavallisesti kolme riisisatoa. Riisin ohella kasvatetaan esimerkiksi kasviksia, chiliä ja tupakkaa. Rannikolla monet harjoittavat myös kalastusta tai kalanviljelyä. Suurin osa sundalaisista on muslimeja, mutta heidän uskonnossaan on monia piirteitä vanhoista islamia edeltäneistä uskonnollisista tavoista. Uskontoon kuuluu varsin keskeisenä osana esimerkiksi seremonialliset käynnit esi-isien haudoilla. Sundalaisten alaryhmä baduit harjoittavat edelleen perinteistä uskoa.


title: Burgess Shale

text: Burgess Shale on fossiiliesiintymä Kanadan Kalliovuorilla, Yohon kansallispuistossa. Burgess Shalen esiintymä sisältää maailman vanhimpien pehmeärakenteisten eläinten fossiileja ja se on tärkeimpiä kambrikautisia fossiiliesiintymiä. Vuodesta 1981 alue on ollut maailman perintökohde.


title: Burgess Shale

text: Burgess Shalen löysi vuonna 1909 Smithsonian-instituutin esimies Charles Doolittle Walcott. Siihen ei silloin kuitenkaan kiinnitetty juurikaan huomiota ennen kuin viisikymmentä vuotta myöhemmin 1960 jollon "Alberot Simonella" alkoi järjestellä löytöjä uudelleen ja vuonna 1967 "Harry Whittington" aloitti projektin johon liittyivät "Simon Conway Morris" joka oli matojen asiantuntija ja "Derek Briggs" joka niveljalkaisten asiantuntija.


title: Burgess Shale

text: Burgess Shale ajoittuu aikaan noin 505 miljoonaa vuotta sitten jolloin oli Kambrikauden räjähdyksen loppu. Se on poikkeuksellinen siksi, että siellä runsaasti pehmeäkuorisia eliötä jotka eivät yleensä fossiloidu esimerkiksi matoja, merililjoja, merikurkkuja, selkäjänteisiä, ja muita eliöitä ilman kalkkikuorta. Erityisen merkittävä se on myös siksi, että esiintymästä on löydetty 20–30 ennestään tuntematonta niveljalkaista, joita ei ole pystytty sijoittamaan mihinkään nykyisistä ryhmistä. Myös kokonaan uusia pääjaksoja on löytynyt useita, ja osa eliöistä on ulkomuodoltaan varsin mielikuvituksellisia. Tunnetuimpia niistä on "Hallucigenia sparsa". "Pikaia gracilens" on myös merkittävä, sillä se on selkäjänteisten ensimmäinen tunnettu edustaja.


title: Burgess Shale

text: Burgess Shalen saviliuskeesta on kerätty yhteensä yli 70 000 yksilöä 33 520 laatalta. Näytteistä 88 % on eläimiä ja lähes kaikki loput erilaisia leviä. Kaikista näytteistä noin 90 % on sijoitettu Washingtoniin Walcottin kokoelmaan.


title: Burgess Shale

text: Siellä on säilynyt myös mikrofossiileja joista monet kuuluvat bakteereihin, syanobakteereihin, panssarisiimaleviin, ja alkueläimiin, mutta niiden tunnistaminen varmuudella on vaikeaa.


title: Burgess Shale

text: Burgess Shale on suosittu patikointikohde, mutta fossiilien kerääminen alueelta on ehdottomasti kiellettyä.


title: Eero Marttinen

text: Eero Marttinen (s. 17. toukokuuta 1943 Kajaani) on suomalainen kirjailija ja toimittaja.


title: Eero Marttinen

text: Eero Marttinen toimi käsikirjoittajana Mikko Niskasen elokuvassa "Elämän vonkamies". Lisäksi hän on tehnyt käsikirjoituksia televisiolle ja radiolle sekä lukuisia kulttuuri- ja kirjallisuusartikkeleita eri lehtiin. Hän on kirjoittanut ja toimittanut myös tietokirjoja, joista tunnetuimpia ovat:


title: Ivor Novello -palkinto

text: Ivor Novello -palkinnot (, ”the Ivors”) ovat British Academy of Songwriters, Composers and Authorsin (Basca) lauluntekijöille ja säveltäjille jakamia palkintoja. Ensimmäisen kerran palkinnot jaettiin vuonna 1956. Vuosittainen palkintojenjakotilaisuus järjestetään Grosvenor Housessa Lontoossa. Palkittujen joukkoon kuuluvat esimerkiksi Elton John, Gary Barlow, Robbie Williams ja Emeli Sandé.


title: Ivor Novello -palkinto

text: Palkintona jaettava pronssiveistos esittää Euterpea, kreikkalaisen mytologian musiikin muusaa. Veistoksen muoto on pysynyt samana alusta alkaen, vaikka viimeistely on vaihdellut hiukan. Veistoksen on suunnitellut Hazel Underwood.


title: Ivor Novello -palkinto

text: Palkinto on nimetty walesilaisen säveltäjän, näytelmäkirjailijan ja näyttelijän Ivor Novellon (1893–1951) mukaan.


title: Zacharias Lithovius

text: Zacharias Gabriel Lithovius (17. helmikuuta 1672 Oulu – 17. syyskuuta 1743 Oulu) oli suomalainen runoilija ja pappi. Hän oli varhainen suomeksi kirjoittanut runoilija, joka tunnetaan parhaiten valitusrunosta ”Kaarle XII:n kuolemasta”.


title: Zacharias Lithovius

text: Zacharias Lithovius syntyi oululaiseen porvarisperheeseen 1672. Hänen vanhempansa olivat porvari Gabriel Gabrielsson Limingius ja Margareta Limingius (o.s. Uhlbrandt). Poika sai käydä koulua ja valmistui ylioppilaaksi Turussa 1692. Hän kirjautui heti Turun akatemiaan ja suoritti maisterin tutkinnon vuonna 1700.


title: Zacharias Lithovius

text: Lithovius sai Nevanlinnan kirkkoherran viran 1702 ja meni silloisen tavan mukaan naimisiin edeltäjänsä lesken Maria Hinnelin kanssa. He joutuivat kuitenkin heti seuraavana vuonna pakenemaan isonvihan taisteluja Porvooseen. Sieltä Lithovius vaimoineen siirtyi Tukholmaan, jossa he elivät köyhyydessä.


title: Zacharias Lithovius

text: Vihdoin vuonna 1713 Lithovius pääsi Oulun kirkkoherraksi, joskin varsinaisen viranhoidon hän aloitti vasta 1721. Siinä välissä hän toimi vuosina 1719 ja 1720 valtiopäivämiehenä pappissäädyssä.


title: Zacharias Lithovius

text: Aseman vakiinnuttua Lithovius ryhtyi kirjoittamaan runoja suomeksi. Hänen tiettävästi ensimmäinen suomenkielinen runonsa on vuoden 1715 kuninkaallisia häitä varten laadittu ”Suomalaisten onnen-toivotus”. Vuonna 1718 ilmestyi toinen runo ”Suomalaisten sucucunnan, pohjalaisten peräcunnan, valituxet vaikeimmat”, jossa ilmaistaan surua piispa Johannes Gezelius nuoremman kuoleman johdosta.


title: Zacharias Lithovius

text: Lithoviuksen tunnetuin runo on ”Kaarle XII:n kuolemasta” (1719), joka pyrkii ilmentämään suomalaisten tuntemuksia kuningas Kaarle XII:n kuoleman johdosta. Lithovius kirjoitti myös runon ”Sangen suuret suomalaisten, Pohjan peräst pacolaisten, totisimmat toiwotuxet” (1719) Ulriika Eleonooran ja runon ”Suomalaisten suosio-sanat” (1720) Fredrik I:n kruunauksen kunniaksi. Jälkimmäisessä näkyy jo iloa lähestyvästä rauhasta. Kaikki kolme runoa oli kirjoitettu suomen lisäksi myös ruotsiksi ja latinaksi.


title: Zacharias Lithovius

text: Lithovius jäi vanhemmalla iällään leskeksi ja meni vielä naimisiin jo toisen kerran leskeksi jääneen Susanna Cajanuksen kanssa 1727. Lithovius kuoli Oulussa syksyllä 1743.


title: Tapio Tapiovaara

text: Kaarlo Tapio "Tapsa" Tapiovaara (7. marraskuuta 1908 Sortavala – 16. lokakuuta 1982 Leningrad) oli suomalainen taidemaalari, graafikko ja lavastaja.


title: Tapio Tapiovaara

text: Tapiovaara tuli tunnetuksi kantaa ottavista kuvituksistaan. Hän toimi "Tulenkantajat"-lehden kuvittaja-avustajana 1933–1939. Vuonna 1936 hän liittyi Kiilaan ja kuvitti sen vuosialbumeja. Kirjojen kansia ja kuvituksia muun muassa WSOYn, Kansankulttuurin ja Tammen kirjoihin yli kaksisataa. Vanhimmat lehtikuvitukset tehtiin suoraan linolaatalta. Kirjankuvitusten herkemmät viivapiirrokset muun muassa Edith Södergranin "Runoja"-teokseen poikkeavat selvästi voimakkaista linopiirroksista.


title: Tapio Tapiovaara

text: 1930-luvun jakautuneessa kulttuurielämässä Tapiovaara asettui selvästi vasemmalle, kuten veljensä Nyrki Tapiovaara.


title: Tapio Tapiovaara

text: Tapiovaara kävi Taideteollinen keskuskoulun 1931–1935, Suomen Taideyhdistyksen piirustuskoulun 1935–1936 ja opiskeli Vapaassa Taidekoulussa 1936–1939.


title: Tapio Tapiovaara

text: Tapiovaaran laaja henkilöarkisto on Kansan Arkistossa.


title: Tapio Tapiovaara

text: Tapiovaaran vanhemmat olivat lääninmetsäntarkastaja Kaarlo Juho Vihtori Tapiovaara ja Aino Tapiovaara (o.s. Grönroos-Rainio). Hänen ensimmäinen puolisonsa 1945-1953 oli keraamikko Ulla Helena Tapiovaara (o.s. Karlström), (1916-1953). Toinen puoliso 1955- oli toimittaja Tyyne Maria Tapiovaara (o.s. Salmi).


title: Tapio Tapiovaara

text: Hänellä on seitsemän lasta: ensimmäisestä avioliitosta: Maria (Kylänen), s. 1945 ja Jukka, s. 1947; toisesta avioliitosta: Aku, 1957–2007, Mikko, s. 1959, Tuomo, s. 1960, Jouni, s. 1962 ja Lasse, s. 1965.


title: Etruskikarhu

text: Etruskikarhu ("Ursus etruscus") eli 5,3 miljoonaa – 11 000 vuotta sitten. Tämä laji eli keski-villafrancakaudelta Tiglian-lämpökaudelle. Tätä suurta karhua pidetään ruskeakarhujen, mustakarhujen ja sukupuuttoon kuolleiden jääkauden aikaisten luolakarhujen esi-isinä. Huomattavasti nykyistä karhua muistuttavan etruskikarhun hampaat olivat nykykarhua alkeellisemmat. Etruskikarhun elinaikana oli ajoittain suuria mannerjäätiköitä, viileitä ja lämpimiä kausia.


title: Etruskikarhu

text: Uroksen pituus oli noin 1,3–2 metriä ja paino 100–200 kilogrammaa.


title: Etruskikarhu

text: Etruskikarhun jäänteitä on löydetty Euroopasta, Aasiasta ja Pohjois-Afrikasta.


title: Ursavus

text: Ursavus oli varhainen karhun esi-isä, joka kehittyi koiraa muistuttavasta esi-isästä. Se oli koiramainen karhu, joka muistutti matalaa ilvestä tai näätää. Se oli kettuterrierin kokoinen. Ursavus eli 20–10 miljoonaa vuotta sitten varhais-keskilla. Noin 20 miljoonaa vuotta sitten Etelä-Saksa, jossa ursavus eli, oli lämmintä, subtrooppista aluetta. Se kehittyi pienemmästä "ursavus elmensis" -lajista suuremmaksi "ursavus depereti"ksi.


title: Rusi

text: Rusi tarkoittaa seuraavia asioita:


title: Rusi

text: Paikkoja nimeltään Rusi:


title: Rusi

text: Rusi sukunimisiä henkilöitä:


title: Maluri

text: Maluri () on ulkomeren saari Perämerellä Ruotsissa Haaparannan edustalla. Se sijaitsee Sanskerin eteläpuolella. Saari kuuluu hallinnollisesti Kainuun kuntaan. Maluri on metsätön ja siksi saarella sijaitsevat Malurin kirkko ja majakka näkyvät kaukaa. Saarella on myös runsaasti asumuksia loma- ja virkistyskalastuksen käytössä. Aikoinaan saari on ollut tärkeä tukikohta myös suomalaisille kalastajille.


title: Luolakarhu

text: Luolakarhu ("Ursus spelaeus") oli jääkaudella elänyt, luolissa talvehtinut suuri karhueläin. Se ilmestyi viimeistään Holstein-lämpökaudella noin 300 000 vuotta sitten, ehkä jo 500 000 vuotta sitten. Itävallasta on löydetty noin 40 000 vuotta vanhoja luolakarhun jäänteitä, joiden luista on saatu muutaman geenin pätkiä DNA-näytteinä talteen. Luolakarhu katosi jääkauden lopun pleistoseenin joukkotuhossa noin 10 000 vuotta sitten luultavasti ilmastonmuutoksen ja ihmisen metsästyksen takia.


title: Luolakarhu

text: Luolakarhun nimitys tulee siitä, että sen jäännöksiä on löydetty useimmiten luolista. Koska sen jäännökset luolissa ovat yleisempiä kuin esimerkiksi karhun, on oletettu että se vietti aikaa luolissa muutenkin kuin talvehtiessaan. Luolakarhu-urokset olivat arvioiden mukaan 400-500-kiloisia ja naaraat olivat 225-250-kiloisia. Useimpien nykyisten karhujen tapaan se oli kaikkiruokainen. Sen hampaistosta tehtyjen arvioiden mukaan sen ruokavalio on kuitenkin saattanut olla kasvipainotteisempi kuin nykyisen karhun. Luista löydettyjen jälkien perusteella tiedetään että luolakarhut söivät joskus myös toisiaan.


title: Luolakarhu

text: Viimeisimmät luolakarhun jäännökset on ajoitettu 27 800 vuotta taaksepäin. Häviämisen syystä ei ole varmuutta, mutta syyksi on ehdotettu muun muassa ilmastonmuutoksen aiheuttamaa elinympäristön häviämistä, kilpailua elintilasta nykyisen karhun kanssa ja kilpailua ihmisen kanssa luolista. Viimeiset luolakarhut elivät luultavasti Alppien eteläosissa.


title: Luolakarhu

text: Luolakarhut ovat melko harvinaisia luolamaalausten aiheena. Tämä saattaa johtua siitä että ihmiset välttelivät sitä, tai sitten näiden kahden lajin elinalueet eivät olleet samat. Neandertaalien on väitetty palvoneen luolakarhuja. Muutamista neandertaalien muinoin asuttamista luolista Sveitsistä, Ranskasta ja Italiasta on löydetty luolakarhun luita, jotka on aseteltu tietyin tavoin.


title: Luolakarhu

text: Euroopassa luolakarhua oli Etelä- ja Keski-Euroopassa. Pohjoismaissa ja hieman etelämpänäkään sitä ei ollut. Pohjoisempana luolakarhua esiintyi aivan Britteinsaaren eteläisimmässä osissa, Keski-Saksassa ja Etelä-Puolassa asti pohjoisessa sekä Etelä-Ukrainassa. Luolakarhua ei kuitenkaan tavattu Iberian niemimaalta paitsi Pyreneiltä, eikä Etelä-Italiasta eikä myöskään suurimmasta osasta Kreikkaa. Näin ollen luolakarhu eli jääkaudella suunnilleen 40 ja 50 leveysasteiden välissä.


title: Tanssiklubi Star

text: Tanssiklubi Star on vuonna 1968 perustettu tanssiurheiluseura Helsingissä, joka on erikoistunut kilpatanssivalmennukseen. Vakio- ja latinalaistanssien lisäksi seuran ohjelmaan kuuluvat myös argentiinalainen tango ja salsa.


title: Tanssiklubi Star

text: Tanssiklubi Star on yksi kaikkien aikojen menestyksekkäimpiä suomalaisia tanssiseuroja. Menestynein starilainen pari kautta aikain on Heikki ja Vieno Ketonen kolmellatoista Suomen-mestaruudella.


title: Stefan Olsdal

text: Stefan Alexander Bo Olsdal (31. maaliskuuta 1974 Göteborg) on rockyhtye Placebon basisti.


title: Stefan Olsdal

text: Olsdal asui lapsuutensa Luxemburgissa. Hän kävi Luxemburgin kansainvälistä koulua, jossa opiskeli myös hänen nykyinen yhtyetoverinsa Brian Molko, mutta he eivät tutustuneet toisiinsa vielä koulussa. Myöhemmin Olsdal muutti takaisin Ruotsiin, missä kävi lukion, jonka jälkeen hän muutti Lontooseen opiskelemaan musiikkia.


title: Stefan Olsdal

text: 1990-luvun alussa Olsdal tapasi Brian Molkon sattumalta uudelleen Lontoossa South Kensingtonin metroasemalla. He perustivat yhdessä yhtyeen nimeltä Ashtray Heart. Nimi muutettiin myöhemmin Placeboksi.


title: Stefan Olsdal

text: Placebon lisäksi Stefan Olsdal tekee myös DJ-keikkoja sekä soittaa elektronista musiikkia Hotel Persona -nimisessä yhtyeessä. Hän nimeää musiikillisiksi vaikutteikseen muun muassa Depeche Moden sekä Eurythmicsin.


title: Ursus minimus

text: Ursus minimus eli noin 5–3,5 miljoonaa vuotta sitten plioseenikauden alkupuolella. Siitä kehittyi etruskikarhu.


title: Sanskeri

text: Sanskeri () on saari Perämerellä Haaparannan saaristossa. Saari kuuluu nykyisin Haaparannan saariston luonnonsuojelualueeseen ja siksi kulkeminen alueella on ohjattua. Saarella on Kumpulan kylä, jossa on kunnostettuja rakennuksia. Kumpulassa on myös kirkko. Saaren eteläosassa on laajoja nummia ja hiekkakinoksia. Kinokset koostuvat sannasta, jonka mukaan saari on saanut nimensä. Alueella on myös vanhoja kalastukseen liittyviä kivirakennelmia. Pohjoisosassa on kosteikkoja ja lehtimetsää. Sanskerista etelään sijaitsee Malurin ulkosaari.


title: Kanagawan prefektuuri

text: Kanagawan prefektuuri () on yksi Japanin 47 prefektuurista. Se sijaitsee Japanissa Kantōn alueella Honshūn saarella. Prefektuurin pääkaupunki on Jokohama.


title: Kanagawan prefektuuri

text: Kanagawan prefektuuri sijaitsee Japanin keskiosassa Tyynen valtameren rannalla. Sitä reunustavat pohjoisessa Tokio, jonka erottaa Kanagawasta osittain rajaa pitkin kulkeva Tama-joki, luoteessa Yamanashi ja lounaassa Shizuoka. Kanagawan keskus on pääosin tasankoa, vuoristojen sijaitessa prefektuurin länsiosassa. Itärannikolla "Miuran niemimaa" kurottautuu Tyynelle valtamerelle. "Ashino-kon" järvi on Japanin seitsemänneksi suurin. Kanagawan prefektuurin pinta-ala on 2 415,84 neliökilometriä, joka tekee siitä pinta-alaltaan Japanin kuudenneksi pienimmänän prefektuurin.


title: Kanagawan prefektuuri

text: Prefektuurissa sijaitsee 19 kaupunkia.


title: Kanagawan prefektuuri

text: Prefektuurissa on lauhkea ilmasto ja korkea sademäärä. Vuoden keskilämpötila on 15.8 °C.


title: Kanagawan prefektuuri

text: Kanagawan prefektuurissa on tiedettävästi ollut ihmisasutusta 30 000 vuoden ajan ja esihistoriallisia paikkoja on noin 7 500. Japanin keskiajalla Kawakura oli osa Sagamin ja Musashin provinsseja. Kamakuraan ensimmäinen shōgun Minamoto no Yoritomo perusti vuonna 1192 ensimmäisen shogunaatin, ja kaupunki toimi Japanin pääkaupunkina vuodesta 1185 vuoteen 1333.


title: Kanagawan prefektuuri

text: Edo-kaudella läntistä osaa Sagamin provinssista hallitsi Odawaran linnan daimio, kun taas itäinen puoli oli suoraan Tokugawa shogunaatin alaisuudessa.


title: Kanagawan prefektuuri

text:
Vuonna 1853 Yhdysvaltain laivaston kommodori Matthew Perry saapui Edon lahdelle ja vaati Japanin ja lännen välisten kauppayhteyksien avaamista. Hänen mukanaan olleita neljää sotalaivaa, Mississippiä, Plymouthia, Saratogaa ja Susquehannaa, kutsutaan Japanissa nimellä "kurofune", mustat laivat. Ulkomailta tulleen painostuksen seurauksena, Tokion lahden syvin satama, Jokohama, avattiin ulkomaankaupalle 1859 ja Japanin eristäytymisen kausi loppui.
Kanagawan talous nojaa hyvin pitkälti teollisuuden tuotantoon joka kattaa 26.6 % (1998) prefektuurin bruttokansantuotteesta. Suurimmat tuotantoalat, sähkö- ja elektroniikkatarvikkeet, kuljetuskalusto, sekä koneteollisuus kattavat yhteensä yli puolet koko prefektuurin tuotannosta. Toimittamansa tavaran kokonaisarvon perusteella Kanagawa on Japanin toiseksi tuotteliain prefektuuri, jääden toiseksi ainoastaan Aichin prefektuurille.


title: Kanagawan prefektuuri

text: Kamakuran kaupunki on tunnettu buddhalaistemppeleistään ja šintopyhäköistään. Esimerkkeinä alueen suurin šintopyhäkkö, Tsurugaoka Hachiman-gu ja Japanin vanhin zen luostari Kenchō-ji. Kōtokuinissa sijaitsee Japanin toiseksi suurin pronssinen buddhan patsas.


title: 105 K 34

text: 105 K 34 oli ruotsalaisen Bofors-asetehtaan valmistama kanuuna, jonka kaliiperi oli 105 millimetriä. Tykki oli paranneltu versio mallista 105 K 27.


title: 105 K 34

text: Suomi osti 105 K 34-tykkejä talvisodan aikana 12 kappaletta, joista neljä tykkiä ehti mukaan sotaan. Tykkejä käytti 1. Erillinen Moottoroitu Raskas Kanuunapatteri (myöhemmin 1./Raskas Patteristo 7). Talvisodan aikana tykit kärsivät putkivaurioista, syynä oli sopimaton ruuti. Jatkosodassa tykkimallia käyttivät Raskas Patteristo 3, Raskas Patteristo 5 ja Järeä Patteristo 1. Tykkiä pidettiin onnistuneena konstruktiona, ainoa haittapuoli oli suuren lähtönopeuden aiheuttama putken nopea kuluminen, josta johtuen putki kesti vain noin 2 000 laukausta. Tykeillä ammuttiin talvisodassa 1 679 ja jatkosodassa 21 760 laukausta.


title: Mongoose Publishing

text: Mongoose Publishing on brittiläinen roolipelikustantamo, joka julkaisee roolipelikirjojen lisäksi miniatyyrejä ja korttipelejä. Mongoose Publishing on julkaissut lisensseillä sekä tieteis- ("Babylon 5", Judge Dredd ja "Starship Troopers") että fantasia-aiheisia (Conan barbaari ja "RuneQuest") pelejä.


title: Mongoose Publishing

text: Mongoose Publishing aloitti julkaisutoimintansa vuonna 2001. Kustantamo sai alkunsa "d20"-innostuksesta, jonka aiheutti "Dungeons & Dragonsin" kolmas laitos. Mongoose Publishingin julkaisut saavuttivat suosiota, mutta niitä myös syytettiin ulkoasultaan kehnoiksi ja hutaisten tehdyiksi. Ensimmäiset julkaisut oli varsin selvästi tarkoitettu "Dungeons & Dragonsin" lisäosiksi.


title: Mongoose Publishing

text: Yrityksen vakiinnutettua d20-julkaisuilla asemansa se alkoi hankkia itselleen lisenssejä ja sai 2002 oikeudet suosittuun brittiläiseen komediasarjaan "Sláine" ja Judge Dreddiin. Vuonna 2003 Mongoose Publishing onnistui samaan lisenssin myös televisiosarjaan "Babylon 5". Se ryhtyi myös julkaisemaan omaa lehteä nimeltä "Signs and Portents", joka oli tarkoitettu tukemaan kustantamon omia tuotteita ja "d20"-järjestelmää.


title: Mongoose Publishing

text: Seuraavana vuonna Mongoose Publishing teki lisää ostoksia: lisenssit Conan barbaariin ja "Paranoiaan" sekä "EN World Gamer" -lehden. Vuonna 2005 Mongoose Publishing julkaisi "Starship Troopersiin" perustuvat rooli- ja miniatyyripelit ja hankki lisenssin "RuneQuest"-roolipelin uuden laitoksen julkaisemiseen. "RuneQuestin" uusi laitos ilmestyi elokuussa 2006. Kustantamo yritti saada myös Tom Clancyn "Rainbow Sixin" ja "Ghost Reconin" oikeudet muttei onnistunut siinä.


title: 2020

text: 2020 (MMXX) on tuleva karkausvuosi, joka alkaa keskiviikosta.


title: Keimola

text: Keimola () on Vantaan kaupungin Kivistön suuralueeseen kuuluva kaupunginosa kaupungin länsilaidalla, Hämeenlinnanväylän länsipuolella. Vielä vuoden 2015 alussa asukkaita oli alle 200, mutta erityisesti Keimolanmäen rakenteilla olevan, entisen Keimolan moottoriradan paikalle, asuinalueen myötä kaupunginosan väkiluku on lähtenyt kasvuun vuonna 2016. Uudelle Keimolanmäen asuinalueelle on suunniteltu asuntoja noin 2 500 hengelle.


title: Keimola

text: Kaupunginosan asukkaista ruotsinkielisten ja vanhusten osuus oli vuonna 2003 tuntuvasti Vantaan keskimääräistasoa korkeampi (2003).


title: Keimola

text: Keimolan nimi tulee vanhasta henkilönnimestä "Keimo" (vrt. keimeä, ylvästelevä, itserakas). On mahdollista, että Keimolan asuttaja on ollut peräisin Lohjan Muijalan Keimosta. Keimolan vanha paikannimistö on kuitenkin pääosiltaan hämäläistä. Keimolan kylän nimi (Keimby) ilmenee historiallisissa lähteissä ensimmäisen kerran vuonna 1527. Ruotsinkielinen kirjuri on lisännyt nimeen kylää tarkoittavan ruotsinkielisen perusosan -b"y". Suomenkielistä nimitystä käytetään kirjallisissa lähteissä vuonna 1707. Ruotsalaiset kolonisoivat Uudenmaan keskiajalla ja ruotsinkielinen siirtolaisuus ylsi myös Keimolaan. Alueen ensimmäinen ruotsalaistulokas on mahdollisesti ollut Gyraksen Gyrdh. Linnan vanha hämäläisasutus on mahdollisesti ruotsalaistunut vasta kartanon perustamisen jälkeen.


title: Keimola

text: Kylää hallitsi viisi maanviljelystilaa jotka olivat Linna, Backas, Gyras, Saras ja Petas jotka mainittiin 1540-luvulla Kustaa Vaasan maakirjassa.


title: Keimola

text: Ensimmäisen kaupan avasi A. F. Strömberg 1875 Backaksen tilalle. Kauppa lopetti kuitenkin toimintansa vuosikymmenen loppuun mennessä.. Keimolassa oli myöskin Nurmijärven osuusliike Kiven kaupan sivuliike sekä Postin konttori (lakkautettiin 1990-luvulla).


title: Keimola

text: Keimolan sähkölaitos perustettiin 1957 Kivistön saatuaan sähköt. Myytiin myöhemmin 1962 Malmin sähkölaitokselle.


title: Keimola

text: Keimolassa kuvattiin osia elokuvasta Niskavuoren naiset vuonna 1958.


title: Keimola

text: Ensimmäinen Vantaan kunnanvaltuuston naispuolinen varapuheenjohtaja oli Hjördis Allen (os. Åvall) Keimolasta vuonna 1961.


title: Keimola

text: Keimola on myös vanha Helsingin pitäjän maarekisterikylä, joka sijaitsee Hämeenlinnanväylän molemmin puolin jonka tie halkaisi 1950-luvulla kahtia. Hämeenlinnan moottoritie rakennettiin 1985–1992..


title: Keimola

text: Keimolaan tulivat myös 1950-luvulla Kivistön ja Kanniston sekä Rauhalan asuinalueet jotka lohkottiin Linnan kartanon maista.


title: Keimola

text: Vantaan ensimmäinen suomenkielinen kansakoulu toimi vuosina 1893–1901 Luhtaanmäellä.. Keimolan alakoulu aloitti toimintansa 1912. Nykyään sitä hallinnoi Keimolan ruotsinkielinen omakotiyhdistys.


title: Keimola

text: Seuraavaksi tulivat Keimolan sivukoulu (1925) ja Keimolan suomenkielinen kansakoulu (1949). Molemmat ovat yksityisomistuksessa.


title: Keimola

text: Alueella oli merkittävä foliopaperia valmistava teollisuuslaitos Oy Aluma Ab (1957–1990). Sen toiminta sulautui toiseen yritykseen. Halli rakennettiin 1959 ja on nykyäänkin yhä yritysten käytössä.


title: Keimola

text: Keimolan moottoriradan vieressä sijaitsi 1952 toimintansa aloittanut entinen Posti- ja telelaitoksen rannikkoradioasema ”Helsinki radio” joka hoiti lyhytaalto -yhteyksien vastaanoton. Lähettimet sijaitsivat Nummelassa ja Leppävaarassa. Radioaseman takia läheiseen Kivistön kylään ei saanut aluksi vetää ilmateitse sähköjä häiriöiden pelossa. Helsinki radio lopetti toimintansa 31.12.1999.


title: Keimola

text: Keimolassa sijaitsi myös Helsingin yliopiston tähtitieteen radioastronomian havaintoasema. Tämä siirrettiin Viikistä 1959 Keimolaan radiohäiriöiden vuoksi.. Myöhemmin 1960-luvulla havaintoasema siirrettiin Helsingin yliopiston omistaman Kirkkonummen Metsähovin tilalle.


title: Keimola

text: Pääosa Keimolan vanhasta kyläkeskuksesta sijaitsee Kivistön kaupunginosassa Hämeenlinnanväylän itäpuolella. Kaupunginosaan on suunniteltu Keimolanmäen asuntoalue. Se rakennetaan Keimolan moottoriradan (1966–1978) paikalle Sanoma Oyj:n maille Hämeenlinnanväylän länsipuolelle.


title: Keimola

text: Keimolanmäen asemakaava hyväksyttiin 2009 ja sai lainvoiman 2011. Asuntoja on suunniteltu noin 2 500 hengelle.


title: Keimola

text: Keimolanmäkeen on Hämeenlinnanväylän puolelle suunniteltu pitkää pohjois-etelä-suuntaista kerrostaloa, jonka kerrosluvut vaihtelevat viidestä kahteentoista. Alueelle omaa identiteettiä luovan "käärmetalon" länsipuolella kerrosluku madaltuisi (kuuteen, myöhemmin kahteen) ja väljenisi "Isosuon" Natura-aluetta kohti.


title: Keimola

text: Alueen keskiosiin sijoittuu koulu-päiväkotitontti sekä liiketilaa "Lincolninaukion" länsipuolelle. Aukion pohjoisosassa sijaitsee entinen moottoriradan valvontatorni, joka kunnostetaan valoteokseksi. Alueelle tulee asuntorakentamista noin 108 000 kerrosneliömetriä, palvelutiloja 6 500 kerrosneliömetriä ja toimitilarakentamista noin 25 000 kerrosneliömetriä.


title: Keimola

text: Hämeenlinnanväylän läntiseksi rinnakkaistieksi on tulossa "Keimolantie" ja kaavassa on varauduttu myös Klaukkalan rataan.


title: Keimola

text: Suuri osa kupunginosan 10,3 hehtaarin pinta-alasta on yksityisiä maa- ja metsätalousmaita – peltoja, metsiä, soita ja niittyjä. .


title: Keimola

text: Keimolassa on runsaasti kasvistoltaan tai eläimistöltään arvokkaaksi luokiteltuja alueita. Pinta-alaltaan suurimpia näistä on "Isosuon luonnonsuojelualue". Se on lähes luonnontilainen keidas- eli kohosuo ja suona pääkaupunkiseudun toiseksi suurin. Lintuja esiintyy runsaslukuisesti ja Isosuo tunnetaan myös arvokkaana perhosalueena.


title: Keimola

text: "Nummimäen rinteen pähkinälehto" kuuluu maakunnallisesti suojeltuihin ja Natura 2000 -alueisiin.


title: Keimola

text: Isosuon länsipuolella Kirkantien päässä sijaitsee sijaitsee 90 hehtaarin kokoinen, kansainvälisten turnausten mitat täyttävä Keimola Golf. Golfyritys on ollut Keimolan suurimpia työllistäjiä, vaikka aikoinaan kuuluisan, nyt suljetun Keimolan moottoriradan vierellä Laavatien toisella puolella on jo suljettu teollisuusalue.


title: Keimola

text: Hieman etelämpänä Hämeenlinnanväylän vierellä sijaitsee Keimolanportin huoltoasema, joka Marja-Vantaan ja Kehäradan rakentamisen myötä poistuu siirtyen noin viisi kilometriä pohjoisemmaksi Luhtaanmäkeen eli Klaukkalan liittymään. Keimolanportilla sijaitsee nykyisin linja-autojen pikavuoropysäkki, joka palvelee Helsingin, Hämeenlinnan ja Tampereen välisten vuorojen syöttöliikennettä lentoasemalle.


title: Keimola

text: Keimolan kaupunginosan itärajan piirtää Hämeenlinnanväylä, jonka toisella puolella sijaitsee Kivistön kaupunginosa. Kaupunginosan etelärajana on tulevan Tikkurilantien jatke länteen.


title: Keimola

text: Eteläpuolisen Myllymäen kaupunginosan Petaksen omakotialueen kohdalla Keimolan kaupunginosan raja kääntyy länsiluoteeseen.


title: Keimola

text: Naapurissa on Petikon virkistysalue.


title: Keimola

text:
Alle puolen kilometrin päässä kunnanrajasta, "Herukkapuronlehdon luonnonsuojelualueen" pohjoisreunalla Keimolan lounaisrajalinja kääntyy pohjoiseen ja jatkuu "Lepsämänjoen" rantapeltoja kohti aivan Vestran kylän itäpuolitse. Sitten raja siirtyy Lepsämänjokeen ja edelleen "Luhtaanmäenjokeen", kunnes tapaa jälleen Hämeenlinnanväylän.
Luhtaanmäenjoen toisella puolella sijaitsee Luhtaanmäki.


title: Keimola

text: Vuonna 2015 avatun Kehäradan lähimmät asema on ainakin alkuvuosina Kivistö Hämeenlinnanväylän itäpuolella. Keimolan eteläpuolelle suunniteltua Petaksen rautatieasemaa ei rakennettu vielä Kehäradan ensimmäisessä vaiheessa.


title: Anne Mäkinen

text: Anne Mäkinen (s. 1. helmikuuta 1976) on suomalainen entinen jalkapalloilija. Hän kuuluu nykyään Suomen naisten jalkapallomaajoukkueen valmennusjohtoon.


title: Anne Mäkinen

text: Keskikentällä pelannut Mäkinen edusti seuratasolla viimeksi ruotsalaista AIK:ta, johon hän siirtyi lokakuussa 2007. .


title: Anne Mäkinen

text: Tätä ennen hän pelasi Bälinge IF:ssä ja Umeå IK:ssa sekä useita vuosia ensimmäisenä suomalaisammattilaisena Yhdysvalloissa. Ennen ammattilaisuraansa hän valmistui Notre Damen yliopistosta ja pelasi sen joukkueessa yliopistosarjaa.


title: Anne Mäkinen

text: Maajoukkueuransa Mäkinen aloitti jo 15-vuotiaana 8. kesäkuuta 1991 Neuvostoliittoa vastaan pelatussa ottelussa. Hän saavutti ensimmäisenä suomalaisena naisjalkapalloilijana sadan maaottelun rajapyykin 9. maaliskuuta 2006 Algarve Cupissa pelatussa ottelussa Saksaa vastaan. Mäkinen ilmoitti lopettavansa maajoukkueuransa vuodenvaihteessa 2007 perhesyiden takia. Hän oli silloin pelannut 108 maaottelua ja tehnyt niissä 15 maalia. Toukokuussa 2008 Mäkinen kuitenkin palasi maajoukkueeseen harjoitusmaaottelussa Islantia vastaan.


title: Anne Mäkinen

text: Marraskuussa 2012 Mäkinen valittiin kolmantena naisena Suomalaisen jalkapalloilun Hall of Fameen.


title: Ojanko

text: Ojanko () on Vantaan kaupunginosa, joka sijaitsee Itä-Vantaalla Kehä III:n koillis- ja Porvoonväylän pohjoispuolella. Idässä se rajoittuu Krapuojaan, joka on samalla Helsingin raja. Naapurikaupunginosia Vantaalla ovat Länsisalmi etelässä, Vaarala lounaassa, Hakunila luoteessa ja Sotunki koillisessa.


title: Ojanko

text: Kaupunginosassa sijaitsee Vantaan kaupungin lunastama Håkansbölen kartano puistoalueineen. Kaupunginosa on suurelta osin Ojangon ulkoilualuetta, jossa kiertelee ulkoilureittejä, ratsastuspolkuja ja talvisin hiihtolatuja. Täällä toimii myös ratsastuskoulu "Poni-Haka" Ratsumestarintiellä ja Kehä III:n puolella on koirien koulutusalue. Sotungintien varrella toimii "Vantaan luontokoulu" entisessä Sottungsbyn kyläkoulussa ja siellä on myös omakotiasutusta.


title: Ojanko

text: Porvoonväylän kupeessa Långmossebergenillä sijaitsee Vantaan Energian jätevoimalaitos, jota luonnehdittiin valmistumisvuonna 2014 lajissaan Euroopan tehokkaimmaksi. Laitos tuottaa noin puolet Vantaan kaukolämpötarpeesta ja kolmanneksen sähköntarpeesta. Sähkö siirretään valtakunnanverkkoon.


title: Vaarala (Vantaa)

text: Vaarala () on Itä-Vantaalla, Hakunilan suuralueella sijaitseva 2 900 asukkaan kaupunginosa. Vaarala sijaitsee Helsingin rajalla Kehä III:n, Porvoonväylän ja Lahdenväylän muodostamassa kolmiossa.


title: Vaarala (Vantaa)

text: Naapurikaupunginosia Vantaalla ovat Kuninkaala, Hakunila, Ojanko, Rajakylä ja Länsimäki. Helsingin puolella vieressä sijaitsee Jakomäki.


title: Vaarala (Vantaa)

text: Asutuksen ytimenä on jyrkille kallioisille mäenkumpareille ja niiden välisiin peltonotkelmiin 1940- ja 1950-luvuilla rakennettu, puutaloista koostuvaa omakotialue. Kehä III:n tuntumaan on noussut tiiviimmin laatikkomaisia rivitaloja ja joitain kerrostaloja. Keksien nimet näkyvät Fazerilan työsuhdeasunnoiksi rakennettujen vanhempien kerrostalojen nimissä; uudempia rakennettiin opiskelijoille. Tästä huolimatta selkeä enemmistö (yli 75 %) alueen asunnoista on pientaloja ja vielä suurempi osuus omistusasuntoja.


title: Vaarala (Vantaa)

text: Vaaralassa toimii yksi päiväkoti ja vuonna 1960 valmistunut Vaaralan kappeli.


title: Vaarala (Vantaa)

text: Vaarala tarjoaa työpaikan ja toimeentulon yli 2 500 ihmiselle. Jalostus on toimialueista tärkein. Vaaralan itäosissa on yritysalue, jossa sijaitsee muun muassa Valion juustotehdas ja Fazerin "Fazerila"na tunnetut tuotantolaitokset (makeistehdas ja leipomo, alkujaan alueelle perustettiin keksitehdas). Fazerin vesitorni on näiden nurkkien kauas näkyvä maamerkki. Yritysalueen sijoittuminen pohjavesivyöhyykkeelle rajaa kuitenkin toiminnan laatua.


title: Vaarala (Vantaa)

text: Alueen eteläosissa, Porvoonväylän pohjoispuolella sijaitsee rämealue "Slåttmossanin kohosuo" (luonnonsuojelualue).


title: Vaarala (Vantaa)

text: Korjaustarpeessa ollut, vuonna 1960 valmistunut Vaaralan kirkko myytiin vuonna 2013 yksityiselle taholle. Samassa yhteydessä rakennuksen nimi vaihdettiin Vaaralan kappeliksi.


title: Kuninkaanmäki

text: Kuninkaanmäki () on noin 2 000 asukkaan pientalovaltainen kaupunginosa Hakunilan suuralueella Itä-Vantaalla Sipoon rajalla. Naapurikaupunginosia ovat Päiväkumpu ja Hakkila lännessä, Itä-Hakkila etelässä ja Sotunki idässä. Kuninkaanmäen länsireunalla kulkee Lahdenväylä. Alueen kautta kulkee myös Vanha Porvoontie, joka on osa keskiaikaisperäistä Suurta rantatietä, Turun - Viipurin maantietä eli Kuninkaantietä.


title: Kuninkaanmäki

text: Kuninkaanmäkeen kuuluu "Kolohongan" pientaloalue ja teollisuusalue.


title: Kuninkaanmäki

text: Kuninkaanmäki on kasvava asuinalue, mutta palveluita ei juuri ole. Maasto on hyvin kallioista ja monimuotoista. Yksi Vantaan harvoista vesialueista, Kuusijärvi, ulkoilualueineen sijaitsee Kuninkaanmäessä. Alueen linja-autoyhteydet ovat monipuoliset.


title: Coda

text: Coda voi tarkoittaa ainakin seuraavia:


title: Kagamisato Kiyoji

text: Kagamisato Kiyoji (鏡里 喜代治, かがみさと きよじ, s. 20. huhtikuuta 1923, Tonai, Sannohe-machi (三戸町), Sannohe-gun (三戸郡), Aomori-ken (青森県), Japani, k. 29. helmikuuta 2004), sittemmin valmentajanimeltään Tatsutagawa Kiyoji (立田川 喜代治) oli ammattisumopainin historian 42. suurmestari (yokozuna). Kagamisato, oikealta nimeltään Kiyoji Okuyama (喜世治 奥山), syntyi Sannohen kunnassa, pohjoisessa Aomorin prefektuurissa.


title: Kagamisato Kiyoji

text: Kagamisaton perhe asui pienessä maalaiskylässä Honshun saaren pohjoisosassa. Hänen isänsä menehtyi hänen ollessaan vielä lapsi ja hänen oli äitinsä kanssa sinniteltävä viljellen pientä maatilkkua. Vanhempien veljien ja sisaren muutettua toisaalle vielä varsin nuori Kiyoji rehki parhaansa mukaan äitiään auttaakseen. Ankara nuoruus kasvatti hänestä velvollisuudentuntoisen ja vaatimattoman. Hän ei koskaan pyrkinyt kiinnittämään huomiota itseensä eikä salaillut kuuluisaksi tultuaan tuntemaansa epäluuloa lehtimiehiä kohtaan. Vaikenemiseen saattoi olla syynä myös vahva Pohjois-Japanin murre, jota tokiolaisten oli vaikea ymmärtää.


title: Kagamisato Kiyoji

text: Suoranaisesta aliravitsemuksesta huolimatta Kiyoji oli jo teini-ikäisenä tuolloisia aikuisia japanilaismiehiä isokokoisempi ja hänet tunnettiin hyvin kokonsa ansiosta jo paikallisesti, vaikka sittemmin pituuskasvu tyrehtyikin pysähtyen 174 senttiin. Tuolloinen mestari Kagamiiwa kuuli Moriokassa, Iwaten prefektuurissa, jūngyō-kiertueella ollessaan paikallisesta, isokokoisesta teinistä ja päätti lähettää sanansaattajansa vierailemaan tämän luona.


title: Kagamisato Kiyoji

text: Kuopuksensa lähettäminen kauas pääkaupunkiin ja epävarmaan tulevaisuuteen oli kuitenkin liian pelottava ajatus leskirouvalle eikä hän halunnut poikansa olevan missään tekemisissä ōzumōn kanssa. Kiyoji itsekin oli pelannut vain koripalloa. Sanansaattaja lähti turhautuneena jättäen äidille ja pojalle heidän elämäntilanteeseensa nähden kohtuullisen suuren summan rahaa, jotta nämä sen turvin voisivat matkustaa Tokioon Kagamiiwaa tapaamaan mikäli muuttaisivat mielensä. Vaikeasta elämäntilanteestaan johtuen äiti oli pakotettu käyttämään rahat itsensä ja poikansa elatukseen, mutta voimakkaasti velvollisuudentuntoisina molemmat kokivat tehtäväkseen maksaa rahat takaisin tilaisuuden tullen. Kolme vuotta säästettyään heillä vihdoin oli riittävästi rahaa lähteäkseen Tokioon.


title: Kagamisato Kiyoji

text: Tällä välin Kagamiiwa oli lopettanut aktiiviuransa ja ottanut Kumegawa-tallin johtoonsa. Hän tarvitsi uusia lupaavia oppilaita talliinsa ja kohteli vieraitaan pohjoisesta kunnioituksella, joka liikutti syvästi Kagamisaton äitiä. Aistiessaan äitinsä kiitollisuudenvelan oyakataa kohtaan nuorukainen lupasi liittyä talliin välittömästi, johon osapuolet sitten suostuivatkin. Tammikuussa 1941 tuolloin 17-vuotias Kagamisato aloitti ōzumōuransa. Hän oli 173-senttinen ja 78-kiloinen.


title: Kagamisato Kiyoji

text: Toukokuussa 1942 tallin omistussuhteet muuttuivat radikaalisti. Kumegawa päätti yhdistää tallinsa osaksi nykyisen Tokitsukaze-tallin edeltäjää, Futabayama-dōjōa. Tuolloin oli vielä mahdollista, että aktiiviuraansa yhä jatkava ottelija (nimai-kansatsu, 二枚鑑札) perusti oman tallinsa, jota tällöin ei kutsuttu tavanomaiseen tapaan nimellä heya (部屋, talli; kirjaimellisesti huone) vaan dōjō (道場). Dōjōn omistaja oli suurmestari Futabayama Sadaji, joka oli aikalaistensa palvoma ja yhä tänäkin päivänä monien mielestä 1900-luvun ellei koko ōzumōn historian kaikkien aikojen suurin rikishi. Kagamisaton lisäksi siirtyivät tuleva maegashira Kiryugawa ja tuleva sekiwake Fudoiwa. Lähes uransa alusta asti Kagamisato sai siis nauttia parhaasta mahdollisesta opista, joka lajin piirissä oli saatavilla.


title: Kagamisato Kiyoji

text: Kagamisato oli jo ehtinyt osoittaa lupaavia otteita voittaessaan viitosdivisioonan mestaruuden tammikuussa 1942. Vuotta myöhemmin vuorossa oli nelosdivisioonan mestaruus. On huomattava, että tuolloin turnauksia järjestettiin vain kahdesti vuodessa. Toukokuuksi 1943 Kagamisato oli ylennetty jo kolmosdivisioonaan, mutta juuri ennen turnauksen alkua hänen oikea polvensa vioittui Fudoiwaa vastaan käydyssä harjoitusottelussa. Kagamisato otteli ankarissa kivuissa kolme voittoa ja viisi tappiota pudoten arvoasteikossa alemmas.


title: Kagamisato Kiyoji

text: Vamma oli ilmeisen vakava ja pian kävi selväksi, että se oli otettava huomioon vastaisuudessa. Kagamisato päätyikin vaihtamaan pääasiallista ottelutyyliään vimmaisesta tsupparista (突っ張り, vastustajan kasvoihin ja ylävartaloon kohdistuvat, vuorotellen molemmin käsin tapahtuvat, nopeat ja voimakkaat työnnöt avokämmenin) suurempaa harkintaa edellyttävään migiyotsuun (右四つ), joka perustui yläpuolisen otteen saamiseen vastustajan vyöstä vasemmalla kädellä, jonka Kagamisato tunsi oikeaansa vahvemmaksi, jota hän taas käytti otteeseen vastustajan vyön etuosan oikealta puolelta.


title: Kagamisato Kiyoji

text: Toisen maailmansodan lähestyessä loppuaan Japanin armeija värväsi riveihinsä sekitoria alempiarvoiset rikishit Kagamisato mukaan lukien. Syyskuussa 1944 hänet sijoitettiin 69. rykmenttiin Aomorin Hiratsukaan. Siellä palvellessaan hän kuuli radiosta kuinka sekiwake Azumafuji voitti Futabayaman marraskuun turnauksessa. Hän oli menettänyt huomattavasti painoaan eikä hänen tulevaisuutensa vaikuttanut missään suhteessa lupaavalta. Osoittaakseen kiitollisuuttaan Futabayamaa kohtaan hän lupasi itselleen tekevänsä kaikkensa, jotta vielä joskus voittaisi Azumafujin Futabayaman puolesta, jonka uran loppu jo häämötti.


title: Kagamisato Kiyoji

text: Kagamisato vapautettiin palveluksesta ennen sodan päättymistä ja hän palasi Ryogokuun, Tokion kaupunginosaan, jossa ōzumōyhteisö perinteisesti asui lähellä Jōsetsukan-stadionia. Palopommit olivat polttaneet Tokion lähes tuhkaksi eikä kesäkuun 1945 turnausta voitu järjestää normaalisti. Kagamisato saavutti lyhennetyssä ja yleisöltä suljetussa turnauksessa kolme voittoa ja kaksi tappiota kolmosdivisioonan toiseksi korkeimmalla sijalla varmistaen täten nousun ensimmäistä kertaa kakkosdivisioonaan ja sekitorin arvoon.


title: Kagamisato Kiyoji

text: Ensimmäisessä sodanjälkeisessä turnauksessa marraskuussa 1945 Kagamisato saavutti läntisen jūryō 11:n arvossa seitsemän voittoa ja kolme tappiota. Yksi voitoista tuli hänen pitkäaikaista vastustajaansa Tochinishikiä vastaan, josta myös oli seuraavalla vuosikymmenellä tuleva suurmestari. Turnaus oli samalla viimeinen Tokitsukaze-tallin johtoon siirtyvälle Futabayamalle, joka keisarillisen Japanin sotilaallisen mahdin ja maskuliinisen voiman ruumiillistumana tiesi hetkensä viimeistään nyt tulleen koko maan tultua täydellisesti nöyryytetyksi ja merentakaisten muukalaisten kukistamaksi.


title: Kagamisato Kiyoji

text: Koska Kagamisato oli nyt sekitori ja täten oikeutettu pitämään koristeellista, esiliinaa muistuttavaa vaatetta, keshomawashia, ennen ottelujen alkua tapahtuvassa seremoniassa, lahjoitti Futabayama hänelle yhden vain kolmesta sodassa säilyneestä keshomawashistaan. Ele liikutti maalaispoikaa niin syvästi, että hän jatkoi säälimätöntä harjoitusrääkkiään entistä vakuuttuneempana siitä, että halusi seurata mestarinsa Tokitsukazen viitoittamaa sumōdon tietä loppuun asti.


title: Kagamisato Kiyoji

text: Kagamisato nousi nopeasti läpi kakkosdivisioonan debytoiden ykkösessä kesäkuussa 1947. Muutaman vuoden muista maegashiroista oli hänelle vielä vastusta, mutta lokakuussa 1949 ylimmän maegashiran eli itäisen maegashira hitton arvossa hän saavutti erinomaisen tuloksen; kaksitoista voittoa ja vain kolme tappiota. Vain turnausvoittajalla, mestari Chiyonoyamalla, oli yksi voitto enemmän. Toisen kärsimistään tappioista hän koki nimenomaan Kagamisatolle.


title: Kagamisato Kiyoji

text: Kagamisato palkittiin sekä erinomaisista otteista jaettavalla shukun-shō- (殊勲賞) että esimerkillisestä taisteluhengestä jaettavalla kantō-shō (敢闘賞) -palkinnoilla. Kolmea erilaista sanshō (三賞) -palkintoa (kolmas on teknisestä taituruudesta jaettava ginō-shō (技能賞)) oli alettu jakaa turnauksissa mestareita alempiarvoisille ottelijoille marraskuusta 1947 lähtien. Vaikka sittemmin on myönnetty joillekin rikisheille jopa kaikki kolme palkintoa samassa turnauksessa, oli Kagamisato ensimmäinen, joka sai samassa turnauksessa kaksi palkintoa. Kagamisatolle oli kuitenkin epäilemättä sykähdyttävintä hänen neljännen turnauspäivän voittonsa suurmestari Azumafujista eli miehestä, jolle kärsimästään tappiosta hänen shishōnsa uran loppuvaihe oli alkanut. Kagamisato oli lunastanut itselleen lähes viisi vuotta aiemmin antamansa lupauksen.


title: Kagamisato Kiyoji

text: Tammikuuksi 1950 Kagamisato nostettiin suoraan sekiwakeksi ohittaen komusubin neljänneksi korkeimman arvon. Tämä ei sinänsä ole erityisen poikkeuksellista, mutta hieman erikoista on, että sekiwakeksi nousun ja neljä turnausta myöhemmin tapahtuneen mestariksi nousun välillä Kagamisato ei kokenut yhtäkään enimmäkseen tappiollista turnausta, joka olisi pudottanut hänet komusubin tai takaisin maegashiran arvoon. Kagamisatoa ei siis yhdessäkään turnauksessa rankattu komusubin arvoon.


title: Kagamisato Kiyoji

text: Vuoteen 1950 tultaessa Kagamisaton olemus oli muotoutunut sellaiseksi, josta hänet vuosikymmeniä myöhemminkin muistettiin. Yli tuolloin korkeahkon 140 kilon noussut paino yhdistettynä suhteelliseen lyhyyteen (174 cm) ja kerrassaan sarjakuvamaisen pyöreä vatsa tuottivat hänelle lisänimen "Dohyōn täysikuu". Kagamisato osasi käyttää vatsaansa myös hyväkseen. Harva hänen vasemmalla kädellään vastustajan vyöltä ottamansa yläpuolisen otteen ja vatsansa väliin joutuneista pystyi siitä pakenemaan vaan tuli työnnetyksi takaperin ulos kehästä. Väitettiin hänen pystyvän pitämään navassaan kolmea viiriäisen munaa niiden putoamatta. Hänen fyysiselle voimalleen veti vertoja vain hänen luonteensa lempeys.


title: Kagamisato Kiyoji

text: Keväällä 1951 Kagamisato nousi 28-vuotiaana (vaikka ratkaisevat ottelut oli käyty jo tammikuussa Kagamisaton ollessa 27-vuotias, tulevat ylennykset voimaan vasta seuraavan turnauksen rankinglistan julkistuksen yhteydessä) mestarin arvoon yhdessä kilpakumppaninsa ja tulevan suurmestari Yoshibayaman kanssa. Kagamisato ei uskonut, että hänet nostettaisiin mestariksi vielä tässä vaiheessa, joten hän lähti rautatieasemalle saattamaan kotimatkalle Osakaan lähdössä ollutta ystäväänsä. Kuultuaan ylennysuutisen asemalla yleisökuulutuksesta hän ryntäsi takaisiin tallille ehtiäkseen sinne ennen Nihon Sumō Kyōkain lähettämiä kahta oyakataa, joiden tehtävänä oli toimia virallisen uutisen sanansaattajina.